Bueltan da Elorrioko ‘24 Ordu Digitalean’ lehiaketa – KULTUR SHAREA\nAzaroaren 1ean, arratsaldeko 17:00etan antolatzaileek gaia proposatuko dute Arriola Antzokian eta 24 orduren ostean, parte hartzaileek sortutako film laburrak Arriola Antzokian aurkeztu beharko dituzte.\nMultimedia eta ikus-entzunezkoak gustuko dutenei beste aukera bat emateko asmoz, 24 Ordu Digitalean izeneko formula berria jarri zuen abian Elorrioko Arriola antzokiak duela urte batzuk. Lehiaketa honetan lanak 24 ordutan sortu behar dira: oinarri zehatz batzuetatik abiatutako istorioa asmatu, grabatu, editatu eta esportatu.\nJaialdiaren helburua bestalde, lan-taldeak sortzea eta hauek teknologia berriak erabiltzea ere bada. “Sormenak, originaltasunak, ideia trebetasunak eta istorioen osaketak emaitza liluragarria eskaintzen dituzte beti”, antolatzaileen arabera.\nLehiaketaren oinarrien arabera, film laburretan esaldi, objektu eta gai zehatz bat agertu behar dira, hain zuzen, aurretik antolatzaileek proposatuko dituztenak. Informazio hau guztia lehiaketa hasten den momentuan bertan emango zaie parte-hartzaileei, azaroaren 1ean, arratsaldeko 17:00etan, Arriola antzokian bertan.\nEuskal Herri osotik datoz parte hartzaileak, batez ere Durangaldetik, batzuk aurreko edizioetan parte hartu izan dute eta beste batzuentzat lehiaketa batean parte-hartzen duten lehen aldia izan ohi da. Era batera edo bestera, ongi pasatzeko aukera paregabea dela diore Arriolakoek.\nFil laburren emanaldiak azaroaren 2an gaueko 10:00etan izango dira. Emanaldia amaitu eta sari banaketa egingo da.\nIzena emateko 24ordu@arriolaka.eus. Informazio gehiago hemen.\n[BIDEOA] Trixerten erakusketa paratu dute Iruñeko Katakrak liburu dendan


ETB1, ez atzera ez aurrera - bizkaie.biz\nEuskerea berbagai IV. urtea // 109. zenbakia\nETB1en biziraupenaren sekretua kirol saio eta marrazki bizidunek daukie. Ez da lehenengo aldia inork entzungo dauena euskerea askorentzat ume eta txakurren (eta euskera ikasle mozkorren) berbakerea dala eta horren apologiaren ondorioa da ETB1ek jaso dauen audientziaren emoitza. Eguneko orduak aztertu ezkero, euskerazko kateak goizean eta arrastian daukaz emoitzarik onenak, marrazki bizidunak emoten dabezan orduetan. Batez be, arratsaldeko 14:00etatik 17:00etara. Kontuan hartuta marrazki bizidunak kanpotik jatorkuzala Euskal Autonomia Erkidegora, “zorionak” esan gura deutset bikoizketarako itzulpenetan lanean dabizen danei.\nEdozelan be, marrazki bizidunen ganetik kirola dago euskal ikus-entzuleen gustuen zerrenda gaietan. Kirol saioek ETB1 euskerazko katearen audientzia kontroletan dabe. TNS enpresearen 2004ko urtekaritik ataratako datuen arabera, ETB1 telebista katean 2004. urtean ikus-entzule gehien izan ebezan 17 emonaldi ikusienak kirol arlokoak izan ziren: Reala-Real Madril eta Euskadi-Honduras futbol partiduek alkartu ebezan ikus-entzule gehien euskerazko telebistaren aurrean.\nBestela, ETB1eko saio ikusienen klasifikazinoan, futbol partiduen ostean, bost pilota partida ageri dira. Oso atzera, 18. postura joan beharra dago kiroletakoa ez dan saio bat topetako, eta hau marrazki bizidunena da: Txirri, Mirri eta Txiribiton pailazoen Triki-traka Triki-tron saioa. Zerrenda horretan atzerago egin ezkero, 20. lekuan, Goenkale telesaileko atal bat ageri da, eta 23. tokian Shin Chan ume atorrantearen marrazki bizidunak. Alde horretatik, kirolen nagusitasuna bestelako datuetan be nabarmen geratzen da. Izan be, 2004an, astegunetan, ETB1ek, batez beste, % 4,4ko audientzia izan eban; zapatuetan, ostera, ehuneko hori bikoiztu egin eban euskerazko kateak (% 8,6) kirol saioen eraginez. Domekan be, astebarruan baino ikus-entzule gehiago batzen da ETB1eko saioetara ( % 6,3). Ganera, bada azpimarratzeko beste datu bat be: ganerako telebista guztiek (ETB1 ez beste guztiek) audientzia handiagoa daukie astegunetan asteburuan baino. Eta hori zeozerren seinale da.\nEuskereari eta euskal munduari jagokonez, argi dago Euskal Telebistearen lehenengo katea orain hamaika urteko proposamen bardinakaz dabilela ondino; neurri batean, esan leiteke ETB1 umeakaz hasten dala eta zaharrakaz amaitu, baina erdiko tarterako alternatibak pentsatu beharko leukez. Aurreko artikulu baten esaten neban lez, euskereak ezingo dau normaltasuna lortu gizartean bere presentzia ez bada gizarte-esparru danetan bermatzen eta horretarako ezinbestekoa da euskerazko kaka egotea, baina kaka gustagarria. Beste era batera esanda, gaur egun egiten diran programa asko eta asko didaktikoak dira, dibulgatiboak bestela, eta ez dabe aparteko jentetzarik erakarten, gizakia ez dagoelako beti ikasteko prest. Batzuetan ahazteko gogoz dabil, baina aukera hori ez dauenez euskeraz topetan, mandoa (ez animalia) eskuetan hartu eta txipa aldatzen dau. Zappinga ala hil!\nAzken 11 urteotan ETB1 euskerazko telebista katearen audientzia ez da ezer be igon.\nGanera, euskerazko saioen ikus-entzule kopurua ez da apenas aldatu azken 11 urteetan, estatistikek erakusten deuskuenaren arabera. ETB1 euskerazko kateak % 5,5eko audientzia eukan orain 11 urte, 1993an; igaz (2004), barriz, 11 urte pasauta, % 5,3ko audientzia izan eban. Beraz, 11 urteko tartean euskerazko telebistak ez dau bape audientziarik irabazi, eta hori kontuan hartu beharko geunkela euskerearen ezagutzeak gora egin dauela.\nHain zuzen be, EUSTAT estatistika erakundeak EAEko biztanle erroldeari buruz emondako datuen arabera, azken hamar urteotan (1991-2001) 113.363 euskaldun irabazi dauz EAEk. Ganera, inoz baino euskaldun gehiago bizi dira Araba, Bizkaia eta Gipuzkoan: 656.980 euskaldun. Hala eta guztiz be, euskaldun kopurua handitu izana ez da igarten ETB1en ikus-entzuleengan. Bidenabar, esan daigun ETB2 gaztelaniazko kateari jagokonez, 1993an, audientziari % 10,7ko batez bestekoa eukan eta 11 urte geroago % 17,1ekoa dau: ia zazpi puntu gehiago.


Eder-gaiari ekiñik, idazkera aitatu gendun atzenengo sarrera-lantxoan, au da, idazteko era edo modua nundik datorren eta zelakoa izan bear dauan.\nEuskerazko idaz-k-era oni estilo deritxoe erderaz, gerkerako stylos'tik artuta; eta antxiñakoak ol ezkoztuetan idazteko erabilli oi eben eztentxoa besterik ez dogu. Gaur era, gisa, bide, tankera ta abar adi-erazteko darabilgu.\nEta au be, idatzi-tankerari gagokiozalarik, modu bitara artu geinke. Lenen, itz-egin edo idazteko dogun era apartekoa azaltzeko; eta ez ditugu emen izkuntzak berak bere-bere dituan gaitasun iraunkorrak gogotan artzen, bai gauzak bai burutapenak iragarteko esaldi ta itz-jokuak eratu ta korapillatzen erabilli oi dogun azaletiko jantzia baiño. Bigarren, zerbait idaztean, ots, olerki bat, era edo modu berezia darabilgu; geure oldozkun eta biotz-zauskadak iraultzean, kutsu ta zer barrenkoia emon oi dautsagu idazlanari; eta au, gen re zerbait —arima zati bat— dagiguzan lanetan mamintzea, geure nortasuna dirdir jurtea, baiño ez da.\nEder-eredue dagien irudi, esaera ta abar, geure buruz sortuak noski, eder-lanetan itsatsita lez izten ditugu: taiu onetan egiña tankera berarizkoa dala diñogu, orrelakoa ez ba'da, barriz, arek ez dabela olako berezitasunik. Asmamena ta egipena bear dira, nai ta-ez, goitiko tankera ori jadesteko. Edozein liburu irakurri, idazkera apaiña, ariña, joria, latza ta onakoak aurkitu oi doguz; ta diñogu: orren idaz-tankera (estiloa) argia, zeatza, arroa, txukuna edo samurra da, bekoitzak zelan azeltzen dabezan bere buru-sorpen eta gogaiak.\nGeiago, idazkera ez dogu ikur eta antz-irudietan bakarrik billatu bear; ba-dira beste zertzelada, xeetasun eta alderdirik asko be begiragarri ditugunak: idazlan batean daukaguzan apaindura, edergarri, txukuntasun ta garaitikoak, zelai, zugatz, arkaitz, mendi, ur, odei, txori-kanta; giza-irudimenak eio dauan guztia, neurtu ta aztatu dauan dana.\nXeetasun guztiotan daukagu nunbait tankera berezia dagian zer ori. Sandia edo urlia nor dan olerki baten ezarri daunetik atera geinke. Liburu bat, edo olerki bat, pixkat irakurriz gero, laster arin igarri geinke norena den, zeiñek egiña, noren antza ta marra daroen. Margo-lauki batek, zerbait ba'da, margolariaren —ez zantzua soil-soilki— zati bat dauka ta bertatik igarten dogu arena edo onena dan. Olerkietan, irakurri Lizardi, Orixe, Gaztelu, Bordari nai Jauregi'ren bat, eta beingoan igarriko dozu norena dan: bakoitzak erantsi dautso bere lanari olako zerbait, beste ezegaz nastu eziña.\nOdola giza-soiñari bear-bearrezko yako; bardin idazkera be literatur-lanetan. Gure gorputzari odolak dakartso biziteko bear dauna, indarra ta osasuna, berak janaritu ta ezten dau. Odola guztiona da. baiña bakoitzak darabil berea; idazkera be bardintsu, danona izan arren, ba-dau bakoitzak berea, oso berarizkoa, barren-izatetik datorkiona. Ta orrek ezarri daroatso idaz-lanari soiña ta bizia.\nOntera ezkero, idazkera onela bereiztu geinke: norbere barruan sorturiko burutapen eta biotz-ikutuak ele-ederkiro adi-erazteko tankera. Ele-ederkiro diñogunean, berriz, au da aditzen emon nai doguna: eratsu, ta neurriz, bizi ta eder azaldu bear doguzala bururakizun eta biozkadak.\nOar dogunez, idazkera asko dazauguz, idazle ta idazlan aiña edo geiago nunbait. Baiña edozein idazkeratan, naiz jagia naiz laua izan, idazlearen aiurri, izakera ta nortasunez gantzatutako ertz-mugak, ingurumariak eta gaitasunak dakusguz; ots, idazlearen aburu, eritxi, asmo ta gogo biztugarriz apaindu ta eder-likurtez bete-beterik daukaguzan atalak. Bai ta aurkitzen doguz beste margo, lits eta gaitasun batzuk be, idaz-lanaren gun, arlo ta eder-muetari dagokiozanak noski.\nBeraz, muiño ontati begira ezkero be, bitarikoa dogu idazkera: 1) Ertilariak bere seta, izakera ta barne-giroari dagokionez, idazlanetan maminduta lez izten dauan era beiñena, berezitasun bere-berea —ortik sarri entzun oi dogun gizona bera dala idazkera—; 2) idazleak bere lanetarako aukeratu d'itun gaiak edo eder-muetak eskatzen dabezan zer apartekoak. Esaterako, bardin ez doguz idazten rnaite-eskutitz bat eta ziri-olerki bat; naita idazle berberak egiñak izan, gai bi oneik euren gauza berezia debe. Eta gai bardiñean —ots, amari buruzko olerki baten— olerkari bik, gaia bardiña dauelarik be, ez dabez era berean taiutu ta adierazten amari dagokiozan gauza ta xeetasun guztiak.\nAzkenik, zer dogu, ba, idazkera? Izatezko setak osotuta, esan edo idazteko era berezia, bai noberaren asmamen joritik bai aukeratu dan idazgaitik edo arlotik sortua.\nUrrengo banakoan azalduko dogu elertizaleak naitaezko dauan idazkera berezi au zelan azi, geitu ta osotu bear dan.


Irekia Eusko Jaurlaritza - Gobierno Vasco :: 32,3 milioi euro hezkuntza premia bereziak dituzten ikasleen unitateak sortzeko, itunpeko ikastetxeetan (Gobernu Bilera 2018-05-15)\n32,3 milioi euro hezkuntza premia bereziak…\n2017-2018 ikasturtean, 581 profesional arduratu dira hezkuntza premia bereziak dituzten ikasleez deialdi honen bidez\nGobernu Kontseiluak gaurko bilkuran onartu du, Hezkuntza Sailburuak proposatuta, 2018-2019 ikasturterako hezkuntza berezirako unitateak zehaztu ditzaten itunpeko ikastetxeei dei egiten dien Agindua.\n32.349.863,59 euroko kopuru osoa duen deialdi hau, Euskadin Lehen Hezkuntza edo Derrigorrezko Bigarren Hezkuntza eskaintzeko baimenduta dauden itunpeko ikastetxeei zuzendua da, hurrengo ikasturterako ituntzeko unitateak zehaztu ditzaten, honako atal hauetan: Lehen Hezkuntza eta Derrigorrezko Bigarren Hezkuntza berezi irekian, berariazko hezkuntza-errefortzuko proiektuetan eta curriculum-aniztasunaren bidez ikaskuntza eta errendimendua hobetzeko programetan.\n2017-2018 ikasturtean, 457 gela itundu dira orotara hezkuntza berezi irekian: 245 gela ireki Lehen Hezkuntzan, eta beste 212 gela ireki Derrigorrezko Bigarren Hezkuntzan. Unitate horietan, orotara, 5.392 ikasle batu dira. Ikasle horiez arduratzeko, Pedagogia Terapeutikoko 458 irakasleren lana finantzatu du Hezkuntza Sailak.\nEra berean, berariazko hezkuntza-errefortzuko 75 proiektu, eta curriculum-aniztasunaren bidez ikaskuntza eta errendimendua hobetzeko 48 programa ere itundu dira ikasturte honetan, guztiak ere Derrigorrezko Bigarren Hezkuntzan. Programa hauetarako hezkuntzako 123 profesional aritu dira lanean, hauek ere deialdi honen bidez finantzatuak.


Urrezko Maskorrak Caballer abizena du | Aiete – Lantxabe – Katxola – Ayete\nUrrezko Maskorrak Caballer abizena du\nItalia aldera joan zen iaz Urrezko Maskorra, Bruscella su etxeak eraman baitzuen. Aurtengo 48. Su Artifizialen Lehiaketako sari nagusiak, berriz, hurbilago bidaiatu du; Valentziako Caballer Fx su etxeak eskuratu baitu. Beste behin, Urrezko Maskorra Caballer abizenari lotu zaio. Izan ere, su festari buruz hitz eginez gero, zaila baita Valentziako piroteknia ahotan ez izatea. Oraingoan, baina, aurretik ez du Ricardo izena; Vicente baizik. Bi su etxeek tradizio luzea izateaz gain, aspalditik, lehia gogorra bizi dute. Bitxiki, atzo bien izenak elkartu ziren lehiaketaren agurrean: badiako ikuskizunaren arduradun izan zen Ricardoren Ricasa, eta garailea, Vicenteren Caballer Fx.\nZazpi gauetan Kontxa aurrean egindako emanaldiek bezalaxe, lehiaketak goranzko joera izan du, erritmoa eta kolorea gehituz joan baita egunetik egunera. Azken hiru saioak txalotu zituzten gehien ikusleek, eta epaimahaikideek bat egin dute herritarrekin erabakia hartzean. Hori bai, kideei kosta egin zaie onena aukeratzea, eta eztabaidek ordu laurden atzeratu du saridunak ezagutarazteko prentsaurrekoa. Epaimahaiaren iritzia adierazi aurretik, Kultura eta Euskarako ordezkari Nerea Txapartegik aurtengo ikuskizunen maila goraipatu du, “kalitate handikoak” izan direla nabarmenduz. Horrek berak adostasuna lortzea zaildu egin duela ere aitortu du.”Ezin dugu besteen gainetik askogatik nabarmendu den bildumarik aurkitu, horren ondorioz, bozkatzeko garaian izugarrizko berdintasuna izan da”. Eztabaidak eztabaida, valentziarrek jaso zuten maskor nagusia eta honi dagokion 7.000 euroko diru saria.\nSailkapenean hurrengo izan direnek irabazi izan balute ere ez zen ezustekorik izango. Kirol txapelketa ezagunetatik etorritako atzerriko su etxeek norgehiagokari ukitu exotikoa eman diote azken urteetan. Iaz Pekingo Olinpiar Jokoetan aritutako Txinako Panda Fireworks su etxea izan zen, aurten, aldiz, Hegoafikako Munduko Futbol txapelketan izandako Fireworks For Africa. Biek jakin-min handia piztu zuten, eta txinatarrek ez bezala, hegoafrikarrek ez zuten hutsik egin. Espero zena ekarri zuten, eta erritmoa, kolorea nahiz indarra nagusi izan ziren osteguneko saioan. Urrezko Maskorretik gertu gelditu badira ere, euripean kaleak bete zituzten txalo zaparrada eta Zilarrezko Maskorra eraman dituzte. Bestalde, Italiako Bruscella Bartolomeok Donostian irabaztea zer den badaki, eta 2010ean Urrezko Maskorra eman zion elementuekin itxi zuen ostiralean lehiaketa. Bilduma koloretsua eta elegantea, ordea, garaipena lortzeko nahikoa izan ez bazen ere, ez ziren esku hutsik itzuli.\n16 eta 22 urte arteko gazteek osatzen duten Epaimahai Gazteak ere bere erabakia ezagutarazi du eguerdian. Bozeramaile lana egin duen Iñigo Cossio antiguatarrak Txapartegirekin bat egin du lehiaketako ikuskizunen kalitatea goratzean: “Su etxe guztien mailaren jakitun gara, eta erabakia asko eztabaidatu ondoren hartu dugu”. Gazteen hausnarketaren emaitza epaimahai ofizialaren bera izan da. Caballer Fx izendatu baitute garaile. Cossiok argudiatu duenez, “kolore konbinaketa, erritmoa eta musikaltasunarengatik”.\n← Zanja peligrosa en Bera Bera (perroflautas) y (papaflautas) →


Ez Dok Amairu eta RRV-k itzalpetutakoa | Kultura | Berria\nEz Dok Amairu eta RRV-k itzalpetutakoa\n1972 eta 1985 bitartean Euskal Herrian eginiko rock progresibo, folk psikodeliko eta jazz-rock musikaren bilduma bat plazaratu du Elkar-ek\nMikel Unzurrunzaga Schmitz Makala, Antton Iturbe eta Andres Kamio Jitu, atzo, Donostian. MAIALEN ANDRES / FOKU Tamaina handiagoan ikusi\nMikel Laboarekin hasi eta Zaramarekin segitu. Lourdes Iriondorekin hasi eta Kortaturekin segitu. 1960ko Euskal Herritik 1980kora. Aurreko mendearen bigarren erdiko euskal musikaz hitz egitean, aspaldi da bi foku horiek beste eremu batzuk erdiz itsutu zituztela. Izan zen, ordea, bestelako soinurik, bestelako proposamen artistikorik, eta tarteko hamarkada da ezezagun handienetako bat, musikalki, bederen. 1970eko urteetan, rock progresibora, folk psikodelikora eta jazz-rockera hurbildu ziren euskal musikari asko, «musikari handi eta talde oso interesgarriak», Elkar Musikako Andres Kamio Jitu-ren esanetan. Bada, belaunaldi hari «omenaldi xume bat» egin nahi izan diote orain trantsizioaren ideia izenean daraman lan bikoitzarekin: Katebegiak. 1972-1985. CD-liburua eta biniloa plazaratu dituzte, eta orduko bi lan berrargitaratzeko ere baliatu dute abagunea: William S. Fischerren Akelarre sorta bat eta Amaia Zubiria eta Pascal Gaigneren Egun argi hartan.\nBai biniloari eta bai CD-liburuari Blami artistak egin die azala, gorri-zuri-berdea. CD-libururako hitzaurrea Garbiñe Ubedak idatzi du, urte haietako zenbait oroitzapen ekarriz, eta talde bakoitzari dagokion testua Antton Iturbek osatu du —lau hizkuntzetan dator argitalpena—. «Lehenengo-lehenengo, entzule bezala ilusionatu nintzen proiektu honekin», aitortu du Iturbek. «Entzuketa aurkikuntza handi bat izan da, eta inguruko informazioa biltzea ikasketa bat». Diskoan bildutakoa «topikoetatik kanpo» gelditzen den musika dela ere erantsi du. «Euskal musikaren historia, nolabait, ikuspegi berri batez begiratzeko eta entzuteko aukera bat ematen du bildumak. Bilduma gisa oso ederra da, baina batez ere iruditzen zait atari bat dela, harago joateko eta gehiago sakontzeko».\nFischerrena, berriz, Herri Gogoako Iñaki Beobidek ekoitzi zuen, eta sasoi hartako ekoizleak omentzeko modu bat ere izan dela aipatu dute: «Oso-oso ausarta izan zen garai hartan halako disko bat planteatzea eta merkaturatzea. Groove, jazz eta musika beltza Peio Joxepe eta halako herri kantuekin uztartzen ditu; nahasketa oso bitxia da. Kultuko disko bat».


Lehen Intxixu skate jaialdia egin zen, arrakasta osoz . diariovasco.com\nLehen Intxixu skate jaialdia egin zen, arrakasta osoz\nPartaide eta ikusle ugari izan ziren skate jaialdian. / GOIZARIN\nLehen Intxixu Skate Jaialdia izan zen Oiartzungo Skate Parkean. Arratsaldeko 16:00etan jarrita zegoen hitzordua eta herriko gaztetxoek ez zuten huts egin. Animazio handia sortu zen eta arrakasta handia izan zuten txapelketek. Lehendabizi haurren txapelketa jokatu zen, partaide ugari animatu zelarik. Propio prestatutako ibilbidea egiten saiatu ziren, zein baino zein trebeago. Horren ondoren iritsi zen txapelketa nagusia, aurrekoa bezain ikusgarria. Antolatzaileek erdiz erdi asmatu zuten jaialdiarekin.\nKZgunean ikastaro ezberdinak hil honetan


Laburpena ( 83. zk.), 2018ko maiatzaren 2a, asteazkena\nPDF (444 KB - 3 orri.)\nAGINDUA, 2018ko apirilaren 23koa, Gobernantza Publiko eta Autogobernuko sailburuarena, zeinaren bidez onartzen baitira C1 eta C2 azpitaldeetako eta E taldeko lanpostuak, Euskal Autonomia Erkidegoko Administrazio Orokorreko eta haren erakunde autonomoetako karrerako funtzionarioentzat gordeak, betetzeko lehiaketa orokorraren deialdia eta oinarriak.\nAGINDUA, 2018ko martxoaren 12koa, Ekonomiaren Garapeneko eta Azpiegituretako sailburuarena, zeinaren bidez iragartzen baita sail honetako lanpostu bat -Arabako Lurralde Ordezkaritzako lurralde-ordezkaria, 511786 kodea, 10. dotazioa- izendapen askeko sistemaren bidez betetzeko deialdi publikoa.\nIRAGARKIA, Santurtziko Udaleko 2018ko ekitaldirako lan-eskaintza publikoari buruzkoa.\nAGINDUA, 2018ko martxoaren 28koa, Ekonomiaren Garapeneko eta Azpiegituretako sailburuarena, zeinaren bidez arautzen eta iragartzen baita, 2018ko ekitaldirako, nazioarteko inbertsio publikoko proiektu pilotuak garatzen dituzten enpresa txiki eta ertainei laguntzeko Pilotu programa.\nAGINDUA, 2018ko apirilaren 18koa, Hezkuntzako sailburuarena, Vitoria-Gasteizko «CEU Virgen Niña» Haur, Lehen eta Bigarren Hezkuntzako ikastetxe pribatuari (Araba) Lehen Hezkuntzako unitateak gehitzeko baimena emateko dena.\nEBAZPENA, 2018ko apirilaren 20koa, Energiaren Euskal Erakundeko (EEE) zuzendari nagusiarena, industria-arloan energia-eraginkortasunaren eta energia berriztagarrien erabileraren aldeko inbertsioak sustatzeko diru-laguntzen programaren oinarri arautzaileak onartzen, horretarako deialdia egiten eta argitara ematen dituena - 2018. urtea.\nEBAZPENA, 2018ko apirilaren 20koa, Energiaren Euskal Erakundeko (EEE) zuzendari nagusiarena, garraioaren eta mugikortasun efizientearen aldeko inbertsioak sustatzeari begirako diru-laguntzen programaren oinarri arautzaileak onartzen, deitzen eta argitaratzen dituena - 2018. urtea.\nEBAZPENA, 2018ko apirilaren 20koa, Energiaren Euskal Erakundeko (EEE) zuzendari nagusiarena, hirugarren sektorean energia eraginkortasunaren eta energia berriztagarrien erabileraren aldeko inbertsioak sustatzeari begirako diru laguntzen programaren oinarri arautzaileak onartzen, deitzen eta argitaratzen dituena - 2018. urtea.\nEBAZPENA, 2018ko apirilaren 20koa, Energiaren Euskal Erakundeko (EEE) zuzendari nagusiarena, energia zerbitzu enpresekin (ESE) sinatutako kontratuen bidez, eraikinetan eta instalazioetan energia eraginkortasuna eta energia berriztagarrien erabilera sustatzeko laguntza programaren oinarri arautzaileak onartzen, deitzen eta argitaratzen dituena - 2018. urtea.\nEBAZPENA, 2018ko apirilaren 20koa, Energiaren Euskal Erakundeko (EEE) zuzendari nagusiarena, toki herri administrazioaren alorrean energia eraginkortasunaren eta energia berriztagarrien erabileraren aldeko inbertsioak sustatzeari begirako diru laguntzen programaren oinarri arautzaileak onartzen, deitzen eta argitaratzen dituena - 2018. urtea.\nIRAGARKIA, Osakidetza-Euskal osasun zerbitzuarena, «Santa Marina Ospitaleko 1. eta 2. igogailuen birmoldaketa» espedientearen kontratua formalizatzeari buruzkoa.\nEDIKTUA, 2018ko apirilaren 16koa, Familia Politikako eta Aniztasuneko zuzendariarena, zeinaren bidez zenbait ebazpen jakinarazten baitira, bi dekretu hauetan bildutako diru-laguntzei dagozkienak: batetik, Seme-alabak dituzten familientzako diru-laguntzak arautzen dituen martxoaren 17ko 30/2015 Dekretua, eta, bestetik, Lana eta familia bateragarri egiteko diru-laguntzak arautzen dituen martxoaren 17ko 31/2015 Dekretua.\nIRAGARKIA, Joko eta Ikuskizunen zuzendariarena, zeinaren bidez jakinarazten baita B motako joko-areto batek fidantza itzultzeko eskatu duela.\nIRAGARKIA, Joko eta Ikuskizunen zuzendariarena, zeinaren bidez jakinarazten baita B motako jokoaren enpresa operadore batek fidantza itzultzeko eskatu duela.\nEDIKTUA, 2018ko apirilaren 24koa, Laneko eta Gizarte Segurantzako zuzendariarena (18117 kodea), zeinaren bidez jakinarazten baita Gipuzkoako Lurralde Ordezkaritzaren 181/17 zehapen-ebazpena.


Dozena bat postu izango ditu zapatuan herriko baserritarren eta artisauen azokak - Elgeta - Goiena.eus\nDozena bat postu izango ditu zapatuan herriko baserritarren eta artisauen azokak\nLarraitz Zeberio Lekuona 2016-09-13 21:00\nBaserritarren azoka, Elgetan\nEguerdian Intxortako Igoera jokatuko da, eta arratsalderako Sagardo Eguna eta patata tortilla lehiaketa iragarri dituzte gaztetxetik.\nUrteroko azoka egingo dute zapatuan Elgetako baserritarrek. Nekazariekin batera herriko hainbat artisauk ere postua ipiniko dute. Udalak dihardu antolaketa lanetan, eta emandako datuen arabera eta azken konfirmazioen zain dozena bat lagunek baieztatu dute parte-hartzea.\nAzoka 10:30ean zabalduko dute herriko plazan eta baserritarrek zein artisauek herrian ekoiztutako produktuak ipiniko dituzte salgai. Horiekin batera ortu ekologikoen gidaritzan aritu den Kimu Bat enpresak barazki erakusketa iragarri du. Igor Hercek burdin-lantze erakustaldia agindu du.\nKirol hitzordua ere izango du herriko baserritarren azoka egunak. Lasterkariek Intxortako Igoera izango dute aukeran. 11:00etan jokatuko da, aurten, hogeigarren aldiz.\nIzenematea 10:20an zabalduko dute plazan. Hiru kategoria izango dira: 16 urtetik gorakoena, 12 eta 16 urte artekoena eta 12 urtera artekoena. Lehenengo kategorian 20 eta 60 euro arteko sariak daude aurreikusita Elgetan erroldatuta dauden lasterkari azkarrenendako. Bigarren kategorian sari horiek sei eta hogei euro artekoak izango dira. Gazteenen kasuan igoera Salbadorrera izango da, eta ez da sari ekonomikorik egongo. Adin txikikoek parte hartzeko ezinbestekoa izango da gurasoen edo tutoreen sinadura.\nEleder Lozanok dauka orain arteko markarik onena Intxortako Igoeran: 16'14''. 2015ean ipini zuen denbora hori eta marka hobetzen duenarendako 60 euroko sari berezia dago eskuragarri.\nTortilla lehiaketa arratsaldean\nSagardoak hartuko du baserritarren lekukoa arratsaldean gaztetxetik XX. Sagardo Eguna iragarri baitute. Horrekin batera patata tortilla lehiaketa jokatuko da. Lehiaketa 18:00etan hasiko da eta talde parte-hartzaileek liburutegian eman behar dute izena barikua baino lehen.\nSari banaketa eta pintxo dastaketa 19:30ean izango da.


187/2019 FORU AGINDUA, azaroaren 20koa, Lehendakaritzako, Berdintasuneko, Funtzio Publikoko eta Barneko kontseilariak emana, Nafarroako Foru Komunitateko tokiko irrati-difusio digitaleko ikus-entzunezko komunikazio zerbitzua emateko hirurogeita hamabi lizentzia banatzeko lehiaketaren deialdia eta oinarri arautzaileak onesten dituena.\nNafarroako Justizia Auzitegi Nagusiko Administrazioarekiko Auzien Salaren 2019ko apirilaren 30eko 107/2019 eta 2019ko maiatzaren 6ko 110/2019 epaien bidez ebatzi dira Federación Asociación Culturales Radiotelevisión Adventista España elkarteak eta Logondi Comunicación SL merkataritza-elkarteak sustatutako errekurtsoak, Foru Administrazioa kondenatu dutenak irrati-difusio digitaleko ikus-entzunezko lizentzien lehiaketa publikoaren deialdia egitera.\nHerritarrekiko Harremanetako kontseilariaren ekainaren 3ko 31/2019 Foru Aginduaren bidez, Nafarroako Justizia Auzitegi Nagusiko Administrazioarekiko Auzien Salaren soinudun irrati-difusio digitaleko lizentzien arloko bi epai horiek betearazi ziren, eta Komunikazio eta Erakundeekiko Harremanetako zuzendari nagusiari agindu zitzaion Foru Komunitateari esleitutako irrati digitalaren plangintza osoa jasotzen duen lehiaketa baterako deialdia egiteko.\nIrratiko lizentzia digitalen berezitasunarekin bat etorriz, beste alde batetik telebista digitalekoekin ere gertatzen den bezala, Foru Administrazio honek berak azken bi hamarkada hauetan hainbat aldiz telebistako lizentziak banatzeko lehiaketarako deialdia egin baitu, komeni da epaien betearazpena lizentzia-lehiaketako bi espedienteren bidez egitea: alde batetik, erkidegoko lizentziak deituko dituen lehiaketa, eta, bestetik, bigarren espediente batean, tokiko eremuan eskuragarri dauden lizentziak.\nForu agindu honen xedea da planteatutako bi lehiaketetatik bigarrenaren deialdia egitea: tokiko irrati digitalarena.\nZehaztu behar da ministerioaren plangintzak, Nafarroarako, hamabi maiztasun-bloke aurreikusten dituela, horietako bi Nafarroako hiribururako eta gainerako hamarrak beste horrenbeste tokiko eremutarako. Maiztasun-bloke bakoitzean sei irratik emititzen ahal dute; beraz, lehiaketa honen xede diren lizentziak 72 dira.\nLizentziak emateko aplikatu beharreko arauak honako hauek dira: alde batetik, oinarrizko araudia, hau da, Ikus-entzunezko Komunikazioari buruzko martxoaren 31ko 7/2010 Lege Orokorra; eta, beste aldetik, horren Nafarroako erregelamenduzko garapena, hots, Nafarroako Foru Komunitateko ikus-entzunezko komunikazio zerbitzuei buruzko urtarrilaren 25eko 5/2012 Foru Dekretua.\nBi arauek ikus-entzunezko lizentziak emateko prozedura ezartzen dute, betiere lehiaketa publiko baten bidez egin beharko dena, baita aurkezten diren eskaintzak baloratzeko baremo batzuk ere; baremo horiek dagoeneko egituratuta daude foru araudian.\nNafarroako Foru Komunitateko ikus-entzunezko komunikazio zerbitzuei buruzko urtarrilaren 25eko 5/2012 Foru Dekretuak ikus-entzunezko komunikazio zerbitzuen arloan eskuduna den departamentuko titularrari esleitzen dio ikus-entzunezko komunikazio zerbitzuen lizentziak emateko lehiaketa publikoaren deialdia egitea. Legegintzaldi honetan (2019-2023), Lehendakaritzako, Berdintasuneko, Funtzio Publikoko eta Barneko Departamentuak du eskumen hori, Nafarroako Foru Komunitateko Administrazioaren departamentuen egitura ezartzen duen Nafarroako Foru Komunitateko lehendakariaren abuztuaren 6ko 22/2019 Foru Dekretuak ezartzen duen bezala.\nLehiaketaren deialdi honetarako, oinarri kontinuista batzuk prestatu dira, eta hau da Foru Administrazioan azken urteotan frekuentzia modulatuko irrati analogikorako deitutako lehiaketak arautzen dituztenak bezalakoak, foru-araudian ezarritako arauei leial zaizkien irizpideekin, balorazio mahai plural eta erabat tekniko batekin (bost enplegatu publikok osatua), eta emisioak hasteko gehieneko epe bat ezartzen dutenak; horrela emititzen hasteko epea betetzen ez bada, lizentzia ezeztatzen ahal da. Modu honetan saihestu nahi da igortzeko baimenen erabilera espekulatiboa, teknologia hau ez baitago aski ezarria Foru Komunitatean, ezta Espainian ere.\nAitzitik, irrati analogikoaren lizentzien azken lehiaketa dela-eta, azpimarratu behar da ulertzekoa dela lurreko soinudun irrati digitalen lizentzien kasuan ez daukala zentzurik “eremuan emititzeko irrati lizentzia ez daukaten irratien eta kateen sarrera” irizpidea aplikatzea, irrati digitalaren espektrorik edo eskaintzarik ez dagoelako, eta izaten hasiko delako Nafarroako Justizia Auzitegi Nagusiaren aipatutako epaiak betetzeko deitutako lehiaketak ebazten direnean.\nLehenago egindako irrati-lizentzien lehiaketei dagokienez, beste aldaketa bat ere egin da, zehazki, aplikatzekoa den foru araudiak ezartzen duen bideragarritasun ekonomikoaren irizpideari buruzkoa, zeina mailaz-maila aplikatzeko irizpidea izateari uzten baitio (bideragarritasun hori hobekien egiaztatzen den heinean, puntuazio handiagoa), onarpen irizpide gisa definitzeko: lehiaketara aurkeztutako proposamenek egiaztatu beharko dute proposatutako jardueraren inplikazio ekonomikoen azterketa osoa eta koherentea egin dela. Aurkeztutako negozio planak (edo kudeaketa-planak, irabazi-asmorik gabeko pertsona juridikoen kasuan) irratiaren bideragarritasuna bermatu behar du lizentzia indarrean dagoen 15 urteetan.\nGainera, duten espezifikotasunagatik, oinarriek betekizun eta balorazio desberdinak ezartzen dituzte, lizentzia blokea norakoa den: Iruñerako (gogorragoak), Lizarrarako, Tafallarako eta Tuterarako (eskakizun ertaina) eta tokiko gainerako barrutietako (eskakizun samurragoa).\nHorrenbestez, Lehendakaritzako, Berdintasuneko, Funtzio Publikoko eta Barneko Departamentuaren egitura organikoa ezarri zuen urriaren 30eko 259/2019 Foru Dekretuaren bidez esleituak ditudan eskurantzak erabiliz,\n1. Lehiaketa publiko baterako deialdia egitea, Nafarroako Foru Komunitatean tokiko irrati-difusio digitaleko ikus-entzunezko komunikazio zerbitzua emateko hirurogeita hamabi lizentzia emateko.\n3. Deialdi hau eta oinarriak Nafarroako Aldizkari Ofizialean eta Nafarroako Gobernuaren Interneteko atarian (www.nafarroa.eus) argitaratzea.\n5. Administrazio bidea amaitzen ez duen foru agindu honen kontra, gora jotzeko errekurtsoa jartzen ahalko da, Nafarroako Gobernuari zuzendua, Nafarroako Aldizkari Ofizialean argitaratu eta biharamunetik hilabeteko epean.\nTOKIKO LURREKO SOINUDUN IRRATI-DIFUSIO DIGITALEKO IKUS-ENTZUNEZKO KOMUNIKAZIO ZERBITZUA EMATEKO 72 LIZENTZIA BANATZEKO LEHIAKETA PUBLIKOA ARAUTZEN DUTEN OINARRIAK\nAgiri honen xedea da lehiaketa publikoa arautuko duten baldintzak ezartzea, Nafarroako Foru Komunitatean tokiko lurreko soinudun irrati-difusio digitaleko ikus-entzunezko komunikazio-zerbitzuak emateko 72 lizentzia banatzeko, tokiko irrati digitalerako maiztasun-blokeen plangintza onartzen duen 2001eko urriaren 15eko Aginduan jasotako plangintzaren arabera, zeharkako kudeaketa-araubidean, Lurreko Soinudun Irrati-difusio Digitaleko Plan Tekniko Nazionalari dagokiona.\nToki mailako irrati digitalaren arloko oinarrizko plangintzak Nafarroarako bi bloke aurreikusten ditu Iruñeko barrutirako, eta beste hamar bloke ondoko herri hauetan hiriburua duten beste hainbeste barrutitarako: Altsasu, Baztan, Lizarra, Izaba, Larraun, Lesaka, Orbaitzeta, Zangoza, Tafalla eta Tutera.\nBloke bakoitzak sei lizentzia adjudikatzeko aukera ematen du, beste hainbeste programa emititzeko.\nNafarroari baimendutako tokiko eremuko irrati digitaleko bloke horietako bakoitzaren xehetasun teknikoak oinarri hauen I. eranskinean kontsulta daitezke.\nLizentziak pertsona fisiko zein juridikoek eskuratu ahal izanen dituzte, helburu komertzialekin edo irabazi-asmorik gabe.\n3. oinarria.–Irrati-eskaintzaren mugak.\nLizitatzaile bakoitzak, aplikatzekoak diren beste muga batzuk alde batera utzi gabe, lehiaketara ateratzen diren maiztasunak adina eskabide aurkeztu ahal izango ditu. Hala ere, lizentziak adjudikatzeko, Ikus-entzunezko Irrati Merkatuan pluraltasuna defendatzeko mekanismoak erabiliko dira, Ikus-entzunezko Komunikazioari buruzko martxoaren 31ko 7/2010 Lege Orokorraren 37. artikuluan ezarritakoak.\nLizitatzaile batek eskaera bat baino gehiago aurkezten baditu barruti bererako, proposamen tekniko berberak eduki ahal izango dituzte, baina beti irrati-eskaintza desberdinak izan beharko dituzte, hau da, edukien programazio guztiz desberdinean egituratuta, bere ekoizpen propiorako, eta, edukiz gero, baita besteren ekoizpenerako ere (beste irrati batzuekin emititu ditzakeen kate-emisioak barne).\nEskatzaile batek barruti baterako bi eskaintza edo eskaintza gehiago aurkezten baditu, irrati proiektu berarekin, azkena erregistratzen dena baizik ez zaio onartuko, eta aurkezten dituen gainerakoak baztertu eginen dira.\nEnpresa talde bereko pertsona juridikoek lehiaketa honetarako eskaera bat baino gehiago aurkezten badituzte, ulertuko da, Merkataritza Kodearen 42. artikuluak aipatzen dituen kasuen arabera, eskaera guztiak eskatzaile bakar batenak direla.\nEskaera bat elkarrekin aurkezten duten pertsona fisiko edo juridikoek ezin izanen dute beste eskaintzarik aurkeztu udalerri bererako, banaka nahiz beste edozein pertsona fisiko edo juridikorekin batera. Baldintza hori ez betetzeak berekin ekarriko du eskatzaile horrek udalerri horretarako aurkeztutako eskaera guztiak baztertzea.\n7.1. Lizentzien adjudikazio-hartzaileak ikus-entzunezko komunikazio zerbitzuen eta telekomunikazioen arloan indarra duen araudia betetzera behartuta daude. Edonola ere, eskaeretan beren gain hartzen dituzten konpromisoak bete beharko dituzte, baita betebehar eta baldintza hauek ere:\nc) Bere irrati-programazioaren araberako irrati-emanaldiak hamabi hilabeteko epean abiaraztea, lehiaketa hau ebatzi eta hurrengo egunetik aurrera zenbatuta. Horrela egiten ez badu, betiere lizentziaren titularrari egotzi ezin zaizkion arrazoi objektiboak izanik, hamabi hilabeteko epe horren barnean sei hilabetetik gorakoa izanen ez den luzapen bakarra eskatzen ahalko dio Lehendakaritzako, Berdintasuneko, Funtzio Publikoko eta Barneko Departamentuari emanaldiak abiarazteko.\nd) Zerbitzua etengabe emanen dela ziurtatzea, lizitatzaileak eskaintzan bere gain hartzen dituen eta lizentzia emateko oinarritzat hartzen diren konpromiso eta baldintzekin bat. Zerbitzua ezin izanen da eten, ezinbesteko kasuetan izan ezik, soinudun irrati-difusioaren arloko organo eskudunak baimena eman gabe.\ne) Nafarroako Gobernuak edo ezartzen diren beste agintari batzuek, interes publikoko arrazoiengatik, edozein unetan eta larrialdietan bidalitako adierazpen, ohar edo abisu ofizialak doan zabaltzea, jatorria aipatuta.\ng) Ikus-entzunezko komunikazio zerbitzuen arloan eskumena duen organoari jakinaraztea irratiko zuzendariaren izendapena, baita ordezkoarena ere, zuzendaria kanpoan edo eri denean lanpostua hutsik geratzen denean.\nBaldintza-agiri honetan aipatzen diren lizentziak lehiaketa publikoaren bidez emanen dira, Nafarroako Foru Komunitateko ikus-entzunezko komunikazio zerbitzuei buruzko urtarrilaren 25eko 5/2012 Foru Dekretuarekin bat etorriz.\nEskaerak eta dokumentazio osagarria hurrengo apartatuetan adierazitako moduan, lekuan eta epean aurkeztu beharko dira. Eskaera aurkezteak berekin dakar adjudikazio-hartzaileak baldintza-agiri honetako klausulak baldintzarik gabe onartzea.\nEskaera bakoitza gutun-azal nagusi batean aurkeztuko da. Gutun-azal horren kanpoaldean “X barrutirako (adierazi goiburuko herria) tokiko irrati digitalaren lizentzia eskaera” adieraziko da. Interesdunak sinatu beharko du, edo behar bezala ahalmendutako legezko ordezkari batek, eta barnean beste bi gutun-azal izanen ditu, eduki honekin:\nPaperezko eskaerak Nafarroako Gobernuaren erregistro bulegoetan aurkeztuko dira (https://www.navarra.es/home_eu/Servicios/AtencionCiudadana/Oficinas.htm#header2).\nHelburu komertzialak dituzten pertsona fisikoek eta juridikoek memoria ekonomikoa aurkeztuko dute. Bertan, oro har, irratian ezarriko duten kudeaketa eredua, bideragarritasun ekonomikoa eta proposatutako zerbitzua abian jarri eta emateko beharrezkoak diren giza baliabideak eta baliabide materialak deskribatuko dira.\nIkuspegi orokorraz gain, lizitatzaile komertzialak jarraian aipatzen diren alderdi hauek zehaztu beharko ditu:\n–Negozio plana eta proiektuaren bideragarritasun ekonomiko-finantzarioa: lizitatzailearen deskribapena aurkeztuko da, eta bere baliabide ekonomikoak (funts propioak, finantzaketarako ahalmena...) eta zerbitzua ustiatzeko esleitutako bitartekoak ere bai. Halaber, bere irrati-eskaintzarekin bat datorren negozio plana erantsi beharko da, arrazoitua, proiektua abian jartzeko eta irauteko zentzuz behar diren kudeaketako eta finantzaketako tresnak zehaztuz. Horrez gain, aurrekontuak aurkeztuko dira, diru-sarrerak eta gastuak (hasierako inbertsioak barne) eta irratiaren lehenengo bi funtzionamendu urteetarako diruzaintza-fluxuak zehaztuta.\nBalorazio mahaiak bakarrik onartuko ditu lehiaketara aurkeztutako eskaintzaren arabera lizentzia behar bezala ustiatzeko behar diren inbertsio eta gastu guztiak aurreikusten dituen dokumentazio ekonomikoko eskaintzak, eta lizentziak dirauen bitartean irratiaren bideragarritasun ekonomikorako finantzaketa nahikoa eta iraunkorra bermatzen dutenak. Gainerako eskaintzak ez dira onartuko eta ez dira baloratuko lehiaketa honen hurrengo oinarriaren arabera.\nHalaber, ez dira onartuko merkatuaren gainetiko sarrera-zifrak dituzten memoria ekonomikoak.\n11. oinarria.–Iruñeko barrutiko hamabi lizentzia digital banatzeko balorazio irizpideak.\nCL01NA eta CL02NA blokeetako (Iruñeko barrutia) irrati lizentzia lortzeko izangaien proposamenek guztira 80 puntu balio duten lau puntuazio-multzo aintzat harturik baloratuko dira:\n–Irrati-eskaintza (emisioaren eta programazioaren ezaugarriak), gehienez 45 puntu.\n–Euskarazko programazioa ematea, gehienez 15 puntu.\n–Proiektuaren kalitate teknikoa, gehienez 10 puntu.\n–Lizentzia ez eskualdatzeko konpromisoa, legeak ezarritako epea bukatu arte bederen, gehienez 10 puntu.\nIrrati-eskaintzaren eta ezaugarri teknikoen ataletan (55 puntu guztira) 30 puntu gainditzen ez dituzten proposamenak ez dira gainerako irizpideen arabera baloratuko, eta haiekin ezin izanen da adjudikazio proposamenik egin.\n11.1. Irrati-eskaintza. 45 puntu arte.\n–Nafarroari buruzko ekoizpen berekia (gehienez 30 puntu):\n15 punturekin baloratuko dira astean 20 ordu edo gehiago eskaintzen dituzten eskaintzak, irratiaren proiektuan aurreikusitako giza baliabideek eta baliabide materialek prestatuak, eta eduki nagusi gisa Foru Komunitateko errealitate soziala, ekonomikoa, kulturala, politikoa edo kirolekoa, besteak beste, islatzea eta sustatzea dutenak. Ekoizpen berekia txikiagoa duten proposamenak hirukoaren erregelaren bidez barematuko dira.\nAsteko programazio orduen kopuruaren arabera jasotako puntuazioaz gain, 15 puntu osagarri emanen zaizkie gehienez eskaintzei, alderdi hauen arabera: aurkeztutako formatuen kalitatea eta aniztasuna (bai informatiboena bai bestelakoena); eskainitako programazioak ikusleentzat duen interesa; asteko egun bakoitzerako gordetako emanaldien ordutegiak; eta eduki horiek ekoizteko erabilitako baliabideak.\n–Gainerako irrati programazioa (gehienez 15 puntu):\n5 punturekin baloratuko dira gutxienez egunean 18 orduko programazio jarraitua, errepikapenik gabea, bermatzen duten eskaintzak, bai programazio berekiaren bidez (Nafarroari buruzko edukiarekin ekoiztutakoa ez dena), bai beste irrati edo irrati kate batzuekin akordio edo elkartzeen bidez. Eskaintza txikiagoa duten proposamenak hirukoaren erregelaren bidez barematuko dira.\nEguneko programazio orduen kopuruaren arabera jasotako puntuazioaz gain, 5 puntu osagarri emanen zaizkie, gehienez, bestek Nafarroari buruz egindako programazioarengatik, alderdi hauen arabera: aurkeztutako formatuen kalitatea eta aniztasuna (bai informatiboena bai bestelakoena); eskainitako programazioak entzuleentzat duen interesa, eta asteko egun bakoitzerako gordetako emanaldien ordutegiak.\nBeste 5 puntu osagarri emanen zaizkie, gehienez, Nafarroarekin zerikusirik ez duen programazioarengatik, alderdi hauen arabera: aurkeztutako formatuen kalitatea eta aniztasuna (bai informatiboena bai bestelakoena); eskainitako programazioak entzuleentzat duen interesa, eta asteko egun bakoitzerako gordetako emanaldien ordutegiak.\n11.2. Euskarazko emanaldiak. Gehienez 15 puntu.\n15 puntu emanen zaizkie euskarazko emanaldiek irrati-programazio bereki osoaren %15 betetzea aurreikusten duten proposamenak aurkezten dituzten eskatzaileei. Eskaintza txikiagoa duten proposamenak hirukoaren erregelaren bidez barematuko dira.\n11.3. Proiektuaren ezaugarri teknikoak. Gehienez 10 puntu.\n–5 puntuz baloratuko dira ekoizpen estudioak eskaerako barrutiko edozein herritan jartzeko konpromisoa hartzen duten irrati-proiektuak.\n–Proposatzen den ekoizpen estudioaren kalitatea, espazio kopurua, baliabide mugikorrak, zehaztasuna eta egokitzapen teknologikoa 3 puntuz baloratuko dira gehienez.\n–Irrati-seinalea garraiatu eta zabaltzeko proposatzen den kalitate, zehaztapen eta egokitzapen teknologikoa gehienez 2 punturekin baloratuko da, norberaren ekipamenduarekin edo kanporatzearen bidez egiten diren lanak edozein direla ere. Lizitatzaileak irrati-maiztasunen eta ingurumenaren gaineko eragina murrizteko proposatzen dituen neurriak baloratuko dira, hala kokapena eta telekomunikazio-azpiegiturak (etxola, dorrea eta erradiazio-sistema) partekatuta erabiltzeko konpromisoa nola baliabideen arrazionalizazioa (adibidez, energia berriztagarrien erabilera, hondakinak kudeatzeko plana eta abar).\n11.4. Lizentzia ez eskualdatzeko eta ez alokatzeko konpromisoak. Gehienez 10 puntu.\nProposamenek 10 puntu jasoko dituzte, baldin eta idatzizko konpromisoak aurkezten badituzte ematen ahal zaien lizentziarekin horren hamabost urteko iraunaldian negozio juridikorik (eskualdaketa edo alokairua) ez egiteko. 13 urtetik beherako konpromisoak (Ikus-entzunezko Komunikazioari buruzko martxoaren 31ko 7/2010 Lege Orokorraren 29.2 artikuluak ezartzen duen hasierako bi urteko epea kenduta) hirukotearen erregelaren bidez puntuatuko dira.\n12. oinarria.–Tuterako barrutiko hamabi lizentzia digital banatzeko balorazio irizpideak.\nCL03NA blokeko (Tuterako barrutia) lizentzia lortzeko izangaien proposamenek guztira 70 puntu balio duten lau puntuazio-multzo aintzat harturik baloratuko dira:\n–Euskarazko programazioa ematea, gehienez 5 puntu.\n12.1. Irrati-eskaintza. Gehienez 45 puntu.\n15 punturekin baloratuko dira astean 15 ordu edo gehiago eskaintzen dituzten eskaintzak, irratiaren proiektuan aurreikusitako giza baliabideek eta baliabide materialek prestatuak, eta eduki nagusi gisa Foru Komunitateko errealitate soziala, ekonomikoa, kulturala, politikoa edo kirolekoa, besteak beste, islatzea eta sustatzea dutenak. Ekoizpen berekia txikiagoa duten proposamenak hirukoaren erregelaren bidez barematuko dira.\nEguneko programazio orduen kopuruaren arabera jasotako puntuazioaz gain, 5 puntu osagarri emanen zaizkie, gehienez, bestek Nafarroari buruz egindako programazioarengatik, alderdi hauen arabera: aurkeztutako formatuen kalitatea eta aniztasuna (bai informatiboena bai bestelakoena); eskainitako programazioak entzuleentzat duen interesa; eta asteko egun bakoitzerako gordetako emanaldien ordutegiak.\nBeste 5 puntu osagarri emanen zaizkie, gehienez, Nafarroarekin zerikusirik ez duen programazioarengatik, alderdi hauen arabera: aurkeztutako formatuen kalitatea eta aniztasuna (bai informatiboena bai bestelakoena); eskainitako programazioak entzuleentzat duen interesa; eta asteko egun bakoitzerako gordetako emanaldien ordutegiak.\n12.2. Euskarazko emanaldiak. Gehienez 5 puntu.\n5 puntu emanen zaizkie euskarazko 55 minutuko asteko saio bat aurkezten duten eskatzaileei. Saio hori berekia edo bestek eginda izan daiteke. Gutxienez asteko 30 minutuko saioa aurkezten duten proposamenak 2,5 punturekin barematuko dira. Maiztasun edo iraupen gutxiagoko euskarazko programazioek ez dute punturik eskuratuko.\n12.3. Proiektuaren ezaugarri teknikoak. Gehienez 10 puntu.\n12.4. Lizentzia ez eskualdatzeko eta ez alokatzeko konpromisoak. Gehienez 10 puntu.\n13. oinarria.–Lizarrako eta Tafallako barrutietako lizentzia digitalak banatzeko balorazio irizpideak.\nCL04NA (Lizarrako barrutia) eta CL10NA (Tafallako barrutia) multzoetako irrati lizentziak lortzeko izangaien proposamenak lau puntuazio-bloke aintzat harturik baloratuko dira, eta 80 puntu eskuratuko dituzte gehienez:\n13.1. Irrati-eskaintza. Gehienez 45 puntu.\n13.2. Euskarazko emanaldiak. Gehienez 15 puntu.\n15 puntu emanen zaizkie euskarazko emanaldiek programazio osoaren %15 betetzea aurreikusten duten proposamenak aurkezten dituzten eskatzaileei. Eskaintza txikiagoa duten proposamenak hirukoaren erregelaren bidez barematuko dira.\n13.3. Proiektuaren ezaugarri teknikoak. Gehienez 10 puntu.\n13.4. Lizentzia ez eskualdatzeko eta ez alokatzeko konpromisoak. Gehienez 10 puntu.\n14. oinarria.–Altsasuko, Baztango, Larraungo, Lesakako eta Orbaizetak barrutiko lizentzia digitalak banatzeko balorazio irizpideak.\nCL05NA (Altsasuko barrutia) CL06NA (Baztango barrutia), CL07NA (Lesakako barrutia), CL08NA (Larraungo barrutia) eta CL12NA (Orbaizetak barrutia) multzoetako irrati lizentziak lortzeko izangaien proposamenak lau puntuazio-bloke aintzat harturik baloratuko dira, eta 90 puntu eskuratuko dituzte gehienez:\n–Euskarazko programazioa ematea, gehienez 25 puntu.\n14.1. Irrati-eskaintza. Gehienez 45 puntu.\n15 punturekin baloratuko dira astean 10 ordu edo gehiago eskaintzen dituzten eskaintzak, irratiaren proiektuan aurreikusitako giza baliabideek eta baliabide materialek prestatuak, eta eduki nagusi gisa Foru Komunitateko errealitate soziala, ekonomikoa, kulturala, politikoa edo kirolekoa, besteak beste, islatzea eta sustatzea dutenak. Ekoizpen berekia txikiagoa duten proposamenak hirukoaren erregelaren bidez barematuko dira.\n14.2. Euskarazko emanaldiak. Gehienez 25 puntu.\n25 puntu emanen zaizkie euskarazko emanaldiek irrati-programazio osoaren %50 betetzea aurreikusten duten proposamenak aurkezten dituzten eskatzaileei. Eskaintza txikiagoa duten proposamenak hirukoaren erregelaren bidez barematuko dira.\n14.3. Proiektuaren ezaugarri teknikoak. Gehienez 10 puntu.\n14.4. Lizentzia ez eskualdatzeko eta ez alokatzeko konpromisoak. Gehienez 10 puntu.\n15. oinarria.–Izabako eta Zangozako barrutiko lizentzia digitalak banatzeko balorazio irizpideak.\nCL09NA (Izabako barrutia) eta CL11NA (Zangozako barrutia) multzoetako irrati lizentziak lortzeko izangaien proposamenak lau puntuazio-bloke aintzat harturik baloratuko dira, eta 80 puntu eskuratuko dituzte gehienez:\n15.1. Irrati-eskaintza. Gehienez 45 puntu.\n15.2. Euskarazko emanaldiak. Gehienez 15 puntu.\n15.3. Proiektuaren ezaugarri teknikoak. Gehienez 10 puntu.\n15.4. Lizentzia ez eskualdatzeko eta ez alokatzeko konpromisoak. Gehienez 10 puntu.\n16. oinarria.–Aurkeztu beharreko dokumentazio administratiboa.\nEskaera bakoitzeko, lizitatzaileek gutun-azal bakarra aurkeztu behar dute, “Dokumentazio administratiboa” izenekoa, jarraian adierazten diren agiriak biltzen dituen aurkibide batekin batera:\na) Pertsona fisikoak badira, Nortasun Agiri Nazionalaren kopia, edo, atzerritarrak badira, pasaportea edo haien nortasuna egiaztatzen duen beste edozein dokumentu ofizial.\nb) Europako Esparru Ekonomikoko kide ez diren estatuetako nazionalitatea duten pertsona fisikoek Espainiak dagokion estatuan duen Misio Diplomatiko Iraunkorraren txosten bat aurkeztu beharko dute, frogatzen duena jatorrizko estatuak, aldi berean, Espainiako herritarrei onartzen diela ikus-entzunezko komunikazio zerbitzuak ematea.\nc) Pertsona juridikoek beren eraketa-eskritura aurkeztu beharko dute, eta, hala badagokio, aldaketarena, Merkataritza Erregistroan inskribatua, aplikatu beharreko merkataritza arloko legediaren arabera baldintza hori eskatu beharra dagoenean. Eskatu beharrik ez badago, eraketaren edo sortzearen agiria edo estatutuak aurkeztu beharko dituzte, non egoitza sozialaren helbidea eta jardueraren gaineko arauak azalduko baitira, betiere nahitaezkoa den erregistro ofizialean inskribaturik.\nd) Europar Batasuneko estatu kideetako edo Europako Esparru Ekonomikoari buruzko Akordioa sinatu duten estatuetako pertsona juridiko ez-espainiarrek ziurtagiri bat aurkeztu beharko dute, behar den erregistroan inskribatuta daudela frogatzeko, kokatuta dauden estatuko legediaren arabera, edo, bestela, inskripzio hori nahitaezkoa ez bada, jarduteko duten gaitasunari buruzko erantzukizunpeko adierazpen bat.\nf) Eskatzaileak ordezkari baten bitartez jarduten badu, ordezkaritza egiaztatzen duen notario-ahalordea eta ordezkariaren nortasuna frogatzen duen dokumentua aurkeztu beharko dira.\n2. Gainera, pertsona juridikoek, III. eranskin gisa agertzen den ereduarekin bat, kasuan kasuko gobernu organoak kapital sozialaren osaerari eta egiturari buruz egindako ziurtagiria aurkeztu beharko dute. Kapital sozialean Europako Esparru Ekonomikoko kide ez diren herrialdeetako pertsona fisiko edo juridikoen partaidetza badago, Espainiak dagokion estatuan duen Misio Diplomatiko Iraunkorraren txosten bat aurkeztu beharko da, frogatzen duena jatorrizko estatuak, aldi berean, onartzen duela herritar espainiarrek partaidetza izatea ikus-entzunezko komunikazio zerbitzuak emateko xedea duten pertsona juridikoetan.\n3. Erantzukizunpeko adierazpen bat, Ikus-entzunezko Komunikazioari buruzko martxoaren 31ko 7/2010 Lege Orokorraren 26. artikuluan ikus-entzunezkoen arloko ordena publikoko arrazoiengatik ezarrita dauden mugapenen barnean ez dagoela adierazteko, espresuki aipatuta zerga betebeharrak eta Gizarte Segurantzarekikoak egunean dituela indarra duten xedapenek ezarri bezala. Adierazpena IV. eranskineko ereduarekin bat etorriko da.\n4. Erantzukizunpeko adierazpena, irratiaren ikus-entzunezko merkatuaren pluralismoari begira, Ikus-entzunezko Komunikazioari buruzko martxoaren 31ko 7/2010 Lege Orokorraren 37. artikuluan ezarrita dauden debekuen barnean ez dagoela adierazteko. Adierazpena V. eranskineko ereduarekin bat etorriko da.\n17. oinarria.–Aurkeztu beharreko dokumentazio teknikoa.\nIrrati-proiektuak aurkibide bat izanen du, agiriaren egitura eta edukiak jasoko dituena, baita hasierako aurkezpen bat ere, mila hitz baino gehiago ez dituena. Dokumentazio teknikoak testu bakarra izanen du, 100.000 hitz baino gehiago izanen ez dituena, eta erantsitako dokumentazioa bilduko duen inprimatzeko moduko 20 orrialde, gehienez, A-4 tamainakoak.\nIrrati-proiektuak honako datu eta informazio hauek jaso beharko ditu, gutxienez:\nLizitatzaileak proposatzen den irrati-eskaintzaren helburuak eta oinarriak eta ezarri nahi duen formula-mota deskribatuko ditu oro har, formula orotarikoa, tematikoa (zer gairi buruz ere adieraziz) edo mistoa den adierazita. Halaber, bere irrati-eskaintzaren komunikazio-hizkuntza(k) zehaztuko d(it)u.\nEreduzko parrila bat erantsiko da, asteko zazpi egunetako hogeita lau orduetan emanen diren programak adierazita (ordu tarteren batean ezer emateko asmorik ez bada, “emanaldirik gabe” jarriko da taulan). Programa bakoitzaren izaera, landuko dituen edukiak, esleitzen ahal zaion genero mota, ordu-iraupena eta komunikazio hizkuntza deskribatuko dira. Erradiodifusioa bada, izaera hori adieraziko da.\nAurreko paragrafoetan eskatzen den ikuspegi orokorraz gain, lizitatzaileak jarraian adierazten diren alderdiak zehaztu beharko ditu (programazioaren kuantifikazioetan ez dira sartuko erradiodifusioak edo irrati-edukia ekoizteko eta sortzeko lanik ez dakarten musika emanaldi hutsak edo beste mota batekoak):\n–Ekoizpen propioko programak: ekoizpen propioko programek, hots, aurkezten den proiektuan aurreikusitako giza baliabide eta baliabide material propioekin prestatutakoek, astean zenbat emanaldi-ordu izanen dituzten zehaztuko da. Ekoizpen propioa honako xehakapenarekin eskainiko da:\nNafarroari buruzko programazioa: foru erkidegoa aintzat hartuz ekoitzitako programa informatiboek eta bestelakoek astean hartuko duten ordu kopurua zehaztuko da.\nBeste programazio bereki bat: halakorik bada, asteko ordu kopurua zehaztuko da, bai informazio arlokoak, bai ez informaziozkoak.\n–Beste batzuek ekoitzitako programak: zehaztuko da beste batzuek ekoitzitako programak emateko asteko ordu kopurua, eta adieraziko dira egileak eta aurreikusitako kontratazio edo elkarketa formula, baita programak Nafarroari buruzkoak diren edo orokorrak diren ere.\n17.2. Euskarazko emanaldiak.\nAdieraziko dira ekoizpen berekiko euskarazko saioen orduen kopurua eta emandako ekoizpen berekiko saio guztien artean duten ehunekoa.\n17.3. Proiektuaren ezaugarri teknikoak.\nLizitatzaileak honako hauek deskribatuko ditu orokorrean: irrati-edukiak ekoizteko eta emateko jarriko dituen estudioak; eta zer azpiegitura erabili behar duen –propioa zein azpikontratatua– irrati-seinalea hedatzeko.\nLizitatzaileak honako alderdi hauek zehaztu beharko ditu:\n–Ekoizpen estudioak: proposatzen den kokapena eta estudioen planoak aurkeztuko dira, lizitatzaileak lokala eskura duen edo adjudikazioari lotuta dagoen adierazita. Horrez gain, estudio horietan erabiliko diren sistemak eta ekipoak deskribatuko dira, estudioetako arloak eta arloko ekipamendua zehaztuta, baita, hala dagokionean, unitate edo baliabide mugikorren kopurua eta horien konfigurazioa ere.\n–Garraio eta zabalkunde sarea: estudioa-zentro igorlearen lotura zehaztuko da (erabilitako teknologia, ustiapen araubidea...); zentro igorlearentzat proposatutako kokalekua, memoria, ekipamendua eta jabetza; zabalkunde horretarako aurreikusitako estaldura (mapa bat erantsiko da, aurreikusitako estaldurarekin, erabilitako simulazio-parametroak, estalitako populazioak eta estalitako lurraldea adieraziz, zerbitzua eman nahi den eremu osoarekin alderatuz); irratiaren ezarpenean irrati-maiztasunaren eta ingurumenaren gaineko eragina minimizatzeko eta baliabideak arrazionalizatzeko hartutako neurriak, bereziki energia berriztagarrien erabilerari, kokalekuen erabilera partekatuari eta abarri dagokienez. Hirugarrenen mende dauden neurrien kasuan, adibidez, hedapena telekomunikazio-operadore batekin kontratatuz gero, kanporatu nahi diren zerbitzu horien eskaintzaileak bermatu beharko ditu ingurumen-konpromiso horiek.\n17.4. Lizentzia ez eskualdatzeko eta ez alokatzeko konpromisoak.\n18. oinarria.–Balorazio mahaia.\nKomunikazio Zerbitzua-Gobernuaren Eledunaren Bulegoko zuzendaria, eta haren ordezkoa, Nafarroako Gobernuko Proiekzio Instituzionalaren Zerbitzuko zuzendaria.\nKomunikazioko eta Erakundeekiko Harremanetako Zuzendaritza Nagusian ikus-entzunezkoen arloan eskumena duen unitateko burua, eta haren ordezkoa zuzendaritza nagusi horretako Prentsa Bulegoaren Ataleko burua.\nEdurne Izkue Mendi, Eraldaketa Digitaleko Zuzendaritza Nagusiko telekomunikazioetako ingeniaria, eta ordezkoa zuzendaritza nagusi horretako Telekomunikazio Sistemen Ataleko burua.\nEkonomia eta Ogasun Departamentuak Lehendakaritzako, Berdintasuneko, Funtzio Publikoko eta Barneko Departamentuan duen esku hartzeko ardura duen pertsona, eta ordezko gisa Lehendakaritzako, Berdintasuneko, Funtzio Publikoko eta Barneko Departamentuan esku hartzeko ordezkaritzaren ardura duena.\nPedro Jesús Loitegui Irurzun, Lehendakaritzako, Berdintasuneko, Funtzio Publikoko eta Barneko Departamentuko Idazkaritza Tekniko Nagusiko TAP juridikoa, eta ordezkoa Lehendakaritzako, Berdintasuneko, Funtzio Publikoko eta Barneko Departamentuko Idazkaritza Tekniko Nagusiko Araubide Juridikoaren Ataleko burua.\n19. oinarria.–Proposamenak aztertzea.\n19.1. Dokumentazio administratiboa irekitzea.\nProposamenak aurkezteko ezarritako epea bukatu eta hurrengo 15 egun balioduneko epearen barnean, balorazio mahaia eratuko da, eta, lehenik eta behin, 9. oinarrian eskatzen den dokumentazio administratiboa daukan 1 zenbakiko fitxategian bildutako dokumentazioa aztertuko du, ateak itxita.\nMahaiak zuzendu daitekeen akatsik edo hutsunerik ikusten badu aurkeztutako dokumentuetan, edo lizitatzaileak zerbait argitzea edo dokumentazio gehigarria aurkeztea beharrezkoa dela iruditzen bazaio, interesdunei jakinaraziko die, eta gehienez ere bost egun balioduneko epea emanen die akatsa zuzentzeko; hori egiten ez badute baztertu eginen direla ohartaraziko zaie berariaz.\nEzarritako epea bukatzen denean, balorazio mahaia berriro bilduko da, jasotako zuzenketak ikusita lizitatzaileen behin betiko onarpenari buruzko erabakia hartzeko.\n19.2. Dokumentazio teknikoa irekitzea.\nDokumentazio administratiboa aztertuta eta onartutako proposamenen zerrenda erabaki ondoren, balorazio mahaiak ezarriko duen tokian, egunean eta orduan, jendaurreko ekitaldia eginen da. Bertan, lizitatzaileak onartzeari eta baztertzeari buruzko emaitza adierazi, eta baztertu diren proposamenak eta horiek baztertzeko arrazoia aipatuko dira. Jarraian, onartutako eskatzaileek beren eskaerarekin batera 9. oinarrian eskatutako dokumentazioa biltzen duen 2 zenbakiko fitxategia erantsi dutela egiaztatuko da, eskaintzak egin direla egiaztatzeko ondorioetarako baino ez.\nEkitaldi publiko hori 72 ordu lehenago iragarriko da, gutxienez, Nafarroako Gobernuaren Interneteko atarian (www.nafarroa.eus) argitaratzen den lehiaketaren izapide fitxaren bidez eta Nafarroako Gobernuko Erregistro Orokorreko iragarki-oholaren bidez.\n20. oinarria.–Eskaintzak baloratzeko prozedura eta adjudikazio proposamena.\nEkitaldi publikoa bukatu ondoren, balorazio mahaiak aurkeztu diren proposamen teknikoak ebaluatuko ditu, ateak itxita. Balorazio mahaiak eskatzaileei eskatzen ahalko die aurkeztutako edukiari buruz egoki iruditzen zaizkion azalpenak eman ditzatela, eta eskatzaileek bost egun balioduneko epea izanen dute azalpen horiek emateko.\nEskaintzek irizpide bakoitzaren arabera lortzen duten puntuazioa kalkulatu ondoren, eskaintza bakoitzak guztira lortu duen puntuazio osoa zehaztuko da, eskaerak puntuazio-ordenaren arabera multzokatuko dira, eta proposatuko da 12 lizentzia ematea Iruñeko barrutirako, eta beste sei gainerako bloke bakoitzerako, lortutako puntuazioaren arabera.\nLizentzia horietatik edozeinetara aurkeztutako proposamen artean berdinketa badago, irrati-eskaintzaren multzoan puntuazio onena lortzen duenaren alde eginen da adjudikazio proposamena. Berdinketak irauten badu, proiektuaren ezaugarri teknikoen multzoan punturik gehien atera duenaren alde deseginen da. Azkenik, irizpide horiek aplikatuta ere berdinketa hausten ez bada, zozketa eginen da jendaurreko ekitaldi batean.\nBalorazio mahaiaren proposamenak ez du inolako eskubiderik sortuko proposatutako adjudikazio-hartzaileen alde.\nEdozein lizentzia bloketan eskaerarik aurkezten ez bada edo eskaerek oinarri hauetan ezarritako gutxieneko puntuazioa lortzen ez badute, balorazio mahaiak lizentzia hori edo horiek hutsik gelditu direla deklaratzea proposatuko du.\nBloke baterako proposatutako eskaera kopurua lizentzien kopurua (sei) baino txikiagoa bada, bloke horretako lizentzia bat edo batzuk eman gabe utziko dira.\n21. oinarria.–Agiriak aurkeztea.\nBalorazio mahaiak hamabost egun balioduneko epean, lizentzia emateko proposamena jakinarazten duen ofizioa jaso eta biharamunetik aitzina, honako dokumentazio hau aurkezteko eskatuko die lizentziak emateko proposamen horretan aipatzen diren pertsona fisiko edo juridikoei:\n1. Kasuan kasuko ogasunek (Nafarroako Foru Ogasuna eta/edo Estatuko Ogasuna eta/edo Foru Ogasunak) eta Gizarte Segurantzako Diruzaintza Orokorrak emandako ziurtagiriak, lizitatzaileak bere zerga betebeharrak eta Gizarte Segurantzarekikoak egunean dituela egiaztatzeko, hurrenez hurren.\nLizitatzailea ez bada ageri subjektu pasibo gisa inolako zerga-kontzepturengatik Nafarroako Foru Komunitatean, Nafarroako Foru Ogasunaren ziurtagiri baten bidez frogatuko da egoera hori.\nZiurtagiriak proposamenak aurkezteko epea bete baino gehienez ere sei hilabete lehenago emanak izanen dira, Nafarroako Foru Ogasunarena izan ezik, kasu horretan gehienez ere hiru hilabete lehenagokoa izanen baita.\nEgoitza fiskala Espainian ez duten lizitatzaile atzerritarrek, Europar Batasuneko estatu kideetakoak izan ala ez, jatorriko herrialdeko agintaritza eskudunak emandako ziurtagiria aurkeztu beharko dute, zerga betebeharrak eta gizarte-aurreikuspeneko sistematik ondorioztatzen direnak egunean dituztela frogatzeko.\nAurreko paragrafoan xedatutakoa ezertan galarazi gabe, oinarri honetan emandako epea bukatutakoan interesdunek aurkeztu ez badute eskatutako dokumentazioa, edo, dokumentazio hori aztertuta, ikusten bada proposatutako eskatzaileak ez dituela betetzen lizentziaren titularra izateko baldintzak, edo proposatutako lizitatzaileak uko egiten badio proposatutako adjudikazioari, beste proposamen bat egiten ahalko da hurrengo eskatzailearen alde, eskaerak sailkatu diren hurrenkerari jarraikiz, betiere hori posible bada eta hautatzen dena ados badago. Kasu horretan, hautatuari hamabost eguneko epea emanen zaio oinarri honetako 1. eta 2. apartatuetan aipatzen diren dokumentuak aurkezteko.\n22. oinarria.–Lizentziak ematea.\nLehiaketa bukatutzat ematen duen ebazpenean, berariaz azalduko da zein eskatzaileri eman zaien lizentzia, eta, horrekin batera, jakinaraziko da gainerako eskaerak ezetsi egin direla. Gainera, lizentzien adjudikazio-hartzaileei dagokienez, emanaldien lurralde mailako estaldura-eremua eta funtsezkoak diren baldintzak zehaztuko dira.\nLehiaketa gehienez sei hilabeteko epean ebatziko da, eskaerak aurkezteko epea bukatzen den egunetik hasita. Epe hori bukatu eta berariazko ebazpena eman eta argitaratu ez bada, eskaera ukatu zaiela ondorioztatu beharko dute interesdunek.\n23. oinarria.–Administrazio dokumentu batean formalizatzea.\nLizentzia eman ondoren, administrazio dokumentu batean formalizatuko da. Dokumentu horretan lizitatzaileak eskaeran bere gain hartutako konpromisoak bilduko dira, eta nahitaez bete beharko ditu.\nNafarroako Foru Komunitateko tokiko irrati digitalerako maiztasun blokeak\nGEHIENEKO POTENTZIA ERRADIATU AGERIKOA\nIruña, Barañain, Burlata, Eguesibar, Zizur Nagusia, Atarrabia, Antsoain, Aranguren eta Uharte\nTutera, Corella, Cintruénigo eta Murchante\nAltsasu, Etxarri-aranatz eta Olazti\nBaztan eta Doneztebe\nLesaka eta Bera\nTafalla eta Erriberri\nZangoza, Kaseda eta Irunberri\nOrbaizeta, Ezkaroze eta Jaurrieta\nTokiko lurreko soinudun irrati-difusio digitalaren lizentzia-eskaeraren eredua.\nKapital sozialaren osaera eta egiturari buruz gobernu organoak emandako ziurtagiri eredua.\nErantzukizunpeko adierazpena, azaltzen duena ez duela mugarik ikus-entzunezkoen arloko ordena publikoko arrazoiengatik, hain zuzen ere Ikus-entzunezko Komunikazioari buruzko martxoaren 31ko 7/2010 Lege Orokorraren 26. artikuluak ezarritako mugapenik.\nErantzukizunpeko adierazpena, irratiaren ikus-entzunezko merkatuaren pluralismoari begira, Ikus-entzunezko Komunikazioari buruzko martxoaren 31ko 7/2010 Lege Orokorraren 37. artikuluan ezarrita dauden debekuen barnean ez dagoela adierazteko.\nIragarkiaren kodea: F1914875


Euskal Sute Iraultzailea - ESI taldea: ''Stalingrado: inperialismoak ahaztarazi nahi izan duen Herriaren garaipen antifaxista'' (ESI taldea)\n''Stalingrado: inperialismoak ahaztarazi nahi izan duen Herriaren garaipen antifaxista'' (ESI taldea)\nStalingrado: inperialismoak ahaztarazi nahi izan duen Herriaren garaipen antifaxista\n70 urte pasa dira, Alderdi boltxebikearen gidaritzapean, sobietar Herriak eta bere Armada Gorriak Stalingradoko hirian (orain Volvogrado) F. Von Paulus mariskalaren VI. Armada nazia garaitu zutenetik, 1942ko abuztuaren 23tik 1943ko otsailaren 2ra arte luzatu izan zen gudari bukaera emanez. A. Hitlerrek Kaukasoa eta Volga ibaia kontrolatzeko asmoak zapuztu zituzten, eta hortik aurrera, Langile eta Nekazarien Armada Gorria (RKKA) Wermachteko soldaduak Alemaniara arte atzera bota zituzten.\nHala ere, historiografian ez daukagu Stalingradon bizi izan zen guda odoltsua yankien eta britaniarren garaipen batzuk bezain presente. Inperialismoak, Sobietar Batasunaren edozein arlotako garaipen guztiekin bezala (bereziki, I. V. Stalinen gidaritzapekoak), ahaztarazi nahi izan du; Europa komunista baten beldur, ekialdetik aurrera zihoan Armada Gorria Berlinen gelditu zuen inperialismo bera.\nHiri hartan bizitako erresistentzia, erakutsitako adorea eta lortutako garaipean ez ditugu soldatapeko soldadu batzuei esker, baizik eta Herri Langile bati esker, kontzientzia iraultzailekoa, edozein zapaltzaileri aurre egiteko prest.\nEtiquetas: ESI taldea, historia, idazkiak/artículos, SESB/URSS


ERREKAk Euskaraldiaren eta euskararen aldeko apustua berretsi du — TUlankide MONDRAGON\nERREKAk euskararen aldeko apustua berretsi du gaur bertan, 2021-2024 urteetarako Plan Estrategikoan txertatuz. Euskaraldiaren aldeko ekintza txiki bat ere egin dute, ERREKAk Antzuolan daukan lantokiaren atarian. Goizean elkartu dira kooperatibako zuzendaritzako eta Errektore Kontseiluko zein Kontseilu Sozialeko eta Euskara Batzordeko kideak.\nDenok, aho batez, 'belarriprest eta ahobizi' izateko borondatea erakutsi dute. TUlankidek Arrosane Galfarsoro (Euskara Batzordeko kidea), Ohiana Irusta (Euskara Batzordeko koordinatzailea gaurtik aurrera), Aitor Sotes (Finkapenetako negozioko zuzendaria) eta Cristina Etxegoien-ekin (ERREKAko presidentea) egoteko aukera izan du gaurkoan.\nGuztiek kooperatibak euskararekin duen konpromisoa azpimarratu nahi izan dute, "orain, Euskaraldian, ekintza ezberdinak planteatu ditugu kolektiboak parte-har dezan eta guztiok Euskaraldiarekin bat egin dezagun", adierazi du Aitor Sotes-ek, finkapenetako zuzendariak. Era berean, Ohiana Irustak datozen urteetarako etxeko-lanak zeintzuk izango diren nabarmen azaldu nahi izan du. "Euskara nekatuta dago ERREKAn eta guztion artean berrindartu behar dugu, motibaziotik".\nERREKAn, gaur egun, 400 laguneko kolektiboak egiten du lan, hiru negoziotan banatuta: Finkapenak, Plastikogintza eta Sarbideak. Berrikuntza irekian dihardu kooperatibak; produktu, zerbitzu eta negozioak dibertsifikatu nahian, eta bereziki sektore berriei begira. Osasungintza edo eta energia eta digitalizazio. Cristina Etxegoien presidenteak adierazi digunez, "datozen urteetarako estrategian euskarak garrantzia izango du, maila instituzionaletik hasita".


Gernikako Astran bizitako betekada emozionalaren ostean, badatoz denboraldi honetan eskainiko ditugun lehenengo kontzertuak!\nZer esan ez dakizuenik, bi urte zuek ikusi barik pasa direla eta uda honetan elkarrekin kristona biziko dugulaaaaa!!!\nHeldu da eguna, behingoz kontatu ahal dizkizuegu ditugun bi berriak! Aurretiz abisatzen dizuegu bat ona dela eta bestea ez hainbeste…\nBatetik, Bilbon eskaini behar genuen kontzertua momentuz bertan behera utzi behar dugu, ez dugulako aretorik aurkitzen libre ditugun datetarako.\nHorrela ba, inor zorabiatzen ibili aurretik eta pena izugarriz, Bilbon ez dugu aurreikusitako kontzerturik eskainiko. Beraz, Bilboko sarrerak erosi zenituztenoi mezu bana bidaliko dizuegu, sarreren dirua nola itzuliko dizuegun azaltzeko. Baina ez arduratu, aurten Bilbon egongo gara, uste baino arinago gainera!\nBestetik, Gernikako kontzerturako badugu data berria (lekua betikoa, Astran): apirilak 23, larunbata. Kontzertu oso berezia izango da, kriston gogoak ditugu bertan egoteko!!!\nHala ere, kontutan hartu Gernikako kontzerturako aforoa handitu ahal izango dugula (gaur gaurkoz) eta sarrera gehiago jarriko ditugula apirilaren 23rako salgai. Dena dela, Gernikako kontzerturako sarrerak erosi baina egun horretan joan ezin duzuenoi ere, dirua itzultzeko aukera emango dizuegu, nola ez.\nEmail bana jasoko duzue denok horren berri izateko, ez arduratu.\nEskerrik asko zuen pazientziagatik!


Galdakaok merkatu eguna izango du datorren astetik aurrera. Ostegunero ostegunero, arratsaldez, bertoko baserrietan ekoitzitako barazkiak, gazta, ogia, eztia, esnekiak, txorizoa, euskal pastela, piperrak, karakolak, mermeladak eta beste izango ditu salgai, Agirre Lehendakaria plazako arkupetan. Horiek guztiak eta gehiago eskuratu ahal izango dira maiatzaren 12tik aurrera, ostegunetan, 17:00etatik 20:30era. Badator Gure Lurreko Merkatua Galdakao.\nHamabi postu izango ditu merkatuak; Galdakaoko, Arratiako, Nerbioi zein Txorierriko ekoizleak. Horietako batzuk astero etorriko dira Agirre Lehendakaria plazara, hamabostero beste batzuk.\nGure Lurreko Merkatu honen ezaugarririk nagusiena hurbiltasuna izango da, bertako soroetatik bertako plazara, edo bestela esanda 0KM-ko elikagaiak galdakoztarren esku ipintzea.\nHautu honen arrazoia begibistakoa da: elikagaien ekoizpen moduak eta jatorriak eragin zuzena dute pertsonen osasunean zein ingurumenean. Alde batetik, ingurumena eta osasuna zaintzeko aukera bat dira halako azokak, eta bestetik, ekoizleekin beraiekin harreman zuzena mantentzekoa; hortaz, kontsumitzen dugunaren jatorri eta ezaugarrien ezagutza zuzena izatekoa ere bai.\nGaldakaoko Udalak Gorbeialde Landa Garapenerako Alkartearekin elkarlanean jarri du martxan egitasmoa.


Bi positibo izan dira asteburuan Zumaian eta intzidentzia tasa 407ra jaitsi da - Zumaia - Baleike.eus\nBi positibo izan dira asteburuan Zumaian eta intzidentzia tasa 407ra jaitsi da\nAndoni Elduaien 2021-02-08 13:19\nIntzidentzia tasak beheranko joera hartu du Zumaian. Asteburuko datuen ondoren, tasa 407,04a jaitsi da. Bi positibo detektatu ditu Osakidetzak herriian.\nEusko Jaurlaritzako Osasun Sailak kaleratu berri du azken hiru egunetan egindako PCR eta antigeno probetan atzemandako kasu positiboen emaitzen txostena. Urola Kosta eskualdean 60 kasu positibo zenbatu dituzte azken hiru egunetako probetan.\nZumaian bi kasu izan dira asteburuan, ostiraletik igandera bitartean. Biak ere ostiralean detektatu dituzte, eta bat bera ere ez larunbatean zein igandean. 100.000 biztanleko azken hamalau egunetako positibo kopurua neurtzen duen intzidentzia tasak 447,75etik 407,04ra egin du behera herrian, eta eremu gorritik pixkanaka aldentzen ari da Zumaia.\nKasuen herena baino gehiago Azpeitian zenbatu dute, 23 hain zuzen –11 kasu ostiralean eta seina larunbatean eta atzo–. Hala eta guztiz ere, intzidentzia tasak behera egin du Azpeitian, 1.116,95etik 873,85era. Eremu gorrian dagoen Urola Kostako beste herria Orio da. Han beste sei kasu positibo zenbatu dituzte –hiru ostiralean, bi larunbatean eta bat atzo–, eta gainera, intzidentzia tasak gora egin du. 1.272,02koa zen tasa ostiralean Orion, eta azken kasuekin tasa 1.288,32ra igo da. Aiak ere eremu gorrian jarraitzen du, baina azken egunetan han ez dute kasu positiborik atzeman. Ostalaritza guneek itxita eta eskolako zein taldekako kirolak etenda jarraitu beharko dute hiru herri horietan.\nNola kasuek hala intzidentzia tasak gora egiten jarraitzen dute Zarautzen. Eremu laranjan daude han, eta ostiraletik atzora bitartean egindako probetan hemezortzi kasu positibo atzeman zituzten –bederatzi ostiralean, hiru larunbatean eta sei atzo–. Intzidentzia tasa 329,81ekoa da Zarautzen, eta Oriorekin batera tasak gora egin duen eskualdeko herri bakarra da. Azkoitian, bestalde, guztira bederatzi kasu zenbatu zituzten. Kasu horietatik zazpi ostiraleko probetan hautemandakoak dira, eta bi dira larunbatean. 358,84koa da tasa Azkoitian eta eremu laranjan segitzen du.\nGetarian eta Zestoan, aldiz, kasu positibo bana zenbatu dituzte asteburuan; bi herrietan ostiraleko probetan baieztatu zituzten positiboak. Getarian 141,34koa da intzidentzia tasa, eta Zestoan 667,69koa. Zestoako tasa altua izanagatik ere, ostalaritza guneak ostiraletik aurrera zabaltzeko eta kirola egiteko baimena eman zuen ostegunean Jaurlaritzak. Aizarnazabalen, Beizaman eta Errezilen, aldiz, ez dute kasu berririk zenbatu asteburuan.


Cooperatives Europe eta Ekonomia Sozialari buruzko Ekintza Plana – OVES-GEEB\nCooperatives Europe eta Ekonomia Sozialari buruzko Ekintza Plana\nUneko orria Cooperatives Europe eta Ekonomia Sozialari buruzko...\nCooperatives Europe-ren aburuz, Gizarte Ekonomiarako Europako Ekintza Plana aurrerapauso bat baino gehiago da norabide egokian, gizarte-ekonomiaren eta haren aktoreen onarpen politiko garrantzitsua ere bada Europan. Hain asmo handiko plan batekin, Batzordeak seinale bat bidali du, gizarte-ekonomiako erakundeak garatzen eta handitzen lagunduko duten ekintza zehatzak ezartzearekin konprometituta dagoela adierazteko. Hala ere, Batzordeak ahaleginak egin arren, egiturazko akatsek haien eragina suntsi dezakete, kooperatibei kalte eginez edo batzuk alde batera utzita. Cooperatives Europe taldeak egindako Ekintza Planaren azterketak erakusten duenez, ez du epe luzeko helbururik, ez eta 2030erako ikuspegi sendorik ere. Horrek zenbait galdera irekitzen ditu: non egongo da ekonomia soziala eta ekonomia kooperatiboa 2030ean? EBko gizarte-ekonomiako politika zehatz bat ezarri nahi dugu, edo ekonomia soziala EBko politika guztietan sartu nahi dugu?\nKooperatibentzat eta beste gizarte-enpresa batzuentzat aurreikuspen handiagoa bermatzeko, aplikazio-fasea galdera horiei zehaztasun handiagoz erantzutetik has liteke. EBn helburu eta erreferentzia-puntu zehatzak ezarri beharko lituzke. Bestalde, gizarte-ekonomia arduradun politikoen artean ez ulertzeak bere horretan jarraitzen du. Kooperatibentzat definizio bakarra ulergarria ez bada ere, estatu kide guztientzat jarraibide argi eta komunak behar-beharrezkoak dira interpretazio desberdinak saihesteko. Beren tamaina eta sektorea edozein izanda ere, kooperatiba guztiek izan beharko lukete EJPren onura. Alde horretatik, kooperatiba batzuk alde batera utz litezke. Adibidez, Batzordeak aurreikusitako nazioarteko lankidetzaren arloko ekintza gehienak erakunde eta espazio jakin batzuetara mugatuta daude. EBkoak ez diren Europako enpresa kooperatibo batzuk ezin izango dira EAPen onuradun izan, eta horrek eragin negatiboa izango du EBren mugaren bi aldeetako kooperatibetan.\nBeste kezka zabalago eta orokorrago batzuk, ordea, ez dira nolanahikoak. Esate baterako, kooperatiba-ereduaren ikuspen eta ezagutzarik ezak mugatu egiten du gure bazkideen finantzaketarako eta kapital-merkaturako sarbidea. Europako kooperatibek laguntza-neurri gehiago behar dituzte inbertsioak sustatzeko, eta, aldi berean, gobernantza-berezitasunei eta oinarrizko balioei eusteko.\nBatzordeak etorkizun bidezkoago eta iraunkorragoarekin konpromiso sendoa hartu arren, genero-berdintasunaren gaia oraindik ez da esplizituki lantzen, eta trantsizio ekologiko eta digitalari dagokionez, ahaleginak areagotu egin litezke kooperatiben lorpenak sustatzeko eta dagozkien erronkei aurre egiteko.\nHala ere, akats horietatik haratago, zirraragarria da Ekintza Planaren lorpen positiboak ikustea; Cooperatives Europeko kideek pozik hartu zituzten lorpen horiek, EBko Gizarte Ekonomiaren Ataria sortzearen alde egiten baitu. Atari horrek behin betiko lagunduko die kooperatibei informazioa eta finantziazioa eskuratzen. Gazteen Ekintzailetzako Politiken Akademia ere ekimen bikaina da, eta Cooperatives Europek gazteen ekintzailetza kooperatiboari laguntzeko egindako lanaren berri ematen du, Coop Starter eta Coop 4edu proiektuen bidez.\nEkintza Planak Europako gizarte-ekonomiaren garapenari eraginkortasunez laguntzeko eta EBko politiketan integratzeko ahalmena du. Orain, haren aplikazioan jarri behar da arreta, eta hori funtsezkoa izango da gizarte-ekonomiaren familiako aktore guztientzat. Cooperatives Europe-ren indarra kideen aniztasunean eta jardueretan parte-hartze demokratikoan oinarritzen da. Espero dugu Batzordeak eredu horri jarraitzea eta aplikatzeko fasean ikuspegi parte-hartzaile eta kooperatibo sendoa izatea.\n« ‘Beterri Saretuz’ ekonomia eraldatzailearen sarea martxan jarri da.\nOTSAILEKO ARGITALPENAK »


> Euskal curriculumaren aplikazio bat\n> Gu ere bertsotan. Eskolan bertsolaritza sustatzeko egitasmoa\n> Federico Mayor Zaragoza. Bake gaian aditua.\n> Inmaculada ikastetxean partaidetza lantzen\n> UEUren UDAKO IKASTAROAK 40\n> Eraginkorra izan al daiteke entrenamendu mentala hezkuntzan?\n> Arrantzaleen Museoa, itsasoko bizitzaren erakusleiho\n> Desberdina naiz?\n> Noren lana da haurren heziketa?\n> Hazi Hezi. Etxekoei zuzenduriko aldizkari hezitzailea kalean izango da aurki\n> Maria J. Lopez. Neurobiologoa\n> Eta ipuinak antzerki bihurtu ziren...\n> Arreta gabezia ikasgelan\n> Nola garatzen da 8 eta 30 hilabete bitarteko haur euskaldunen komunikazioa?\n> Ataria interpretazio-zentroa: hezeguneetan dago lurraren eta uraren aberastasun guztia\n> Hezkuntza-ezkuduntza osoen mugak\n> Geroa eskola. Waldorf pedagogian oinarritutako eskola bakarra Euskal Herrian\n> Idoia Tremor eta Maider Gonzalez. Bilgune feminista.\n> Lask abesbatza, emozioak jorratzeko\n> Ikas komunitateak eskolatik haratago\n> Kulturarteko hezkuntzaren ikuspuntutik begiratuta zer da kulturarteko ikastetxe bat?\n> KOOPERA merkatua, kontsumo arduratsuan sakontzeko\n> Haur-eskolak, etorkizuneko inbertsioa\n> Kalitatea Haur-Eskoletan\n> Lore Erriondo. Pedagogoa, EHUko irakaslea.\n> Zergatik ez daude mosketari neskak?\n> Hainbat uste finkatu dira elebitasunaren gainean. Horietatik zenbat dira egiazko eta zenbat mito?\n> AGERRIA, Zuberoatik zubia eraiki nahian\n> Eskola, etxe eta atzerri\n> Euskal hezkuntza komunitateak inoiz baino batuago egon beharko luke\n> Bizi Toki Ikasiz bizi, bizitzen ikasiz\n> Ikaslea kultur fluxu bateko parte sentiarazten eta hor modu sortzailean kokatzen gutxi asmatu dugu\n> Basajaunekin jolasean euskaraz\n> Ipuinaren Astea Hernaniko Langile Ikastolan\n> Nola jokatu beharko genuke eskolan sormena lantzeko?\n> LACTURALE. Esne-behiak ezagutzeko zentroa\n> Mari Zozaiakoa, “sorgina”\n> Hezkuntzatik eskaintzeko duguna\n> Euskal Herriko hezkuntza ezagutzeko hainbat gako\n> Ulertzen ditugun gauza gehienak bizitzako eskolan ikasi ditugu\n> Zer da Proyecto Cero, eta zer lotura duzu erakunde horrekin? Proyecto Cero ez da egitasmo bat eta ez da zero. Harvard Unibertsitateko Graduondoko Hezkuntza Eskolako hezkuntza-ikertzaileen erakunde bat da. Nik neuk lotura informala dut erakunde horr\n> Kosmodisea, abentura lantaldean\n> Eskoletako jantokietako kudeaketa zuzenak ba al du eraginik gure ikasleen elikaduran eta osasunean?\n> San Telmo Museoa. Gaurko eta lehengo euskal gizartea ezagutzeko museoa\n> Txingurrien ametsak


XXL Talent/Think XXL: nola parte hartu ULMA Packagingeko taldean — ULMA Packaging\n<< ULMA Packaging\nXXL talent, industria sektorean lan poltsa. ULMA PACKAGING\nXXL Talent/Think XXL: nola parte hartu ULMA Packagingeko taldean\nXXL Talent/Think XXL: nola parte hartu ULMA Packagingeko taldean ULMA Packagingeko taldeko partaide izan nahi duzu? ➨ Ezagutu ezazu hautaketa prozesua eta ez galdu aktibatuta dauden eskaintza guztiak. https://www.ulmapackaging.com/es/gurekin-lan-egin/bloga/xxl-talent-think-xxl-nola-parte-hartu-ulma-packagingeko-taldean https://www.ulmapackaging.com/es/gurekin-lan-egin/bloga/xxl-talent-think-xxl-nola-parte-hartu-ulma-packagingeko-taldean/@@download/image/0be2702b-2161-4d8a-8d77-1b97432e8971.jpeg\nULMA Packagingeko taldeko partaide izan nahi duzu? ➨ Ezagutu ezazu hautaketa prozesua eta ez galdu aktibatuta dauden eskaintza guztiak.\nEnplegua bilatzea oso estresagarria izatera irits daitekeen prozesua da. Askotan ez dakizu nondik hasi eta, zure profilarekin bat datorren enpresa bat edo eskaintza bat aurkitzen duzunean, hautaketa prozesuari buruzko ziurgabetasunak eta informazio gabeziak zure urduritasuna handitzea baino ez dute lortzen. Baina enpresa guztietan ez da berdina gertatzen. ULMA Packagingen hautaketa prozesu osoan lagunduko dizugu.\nNola egiten da hautaketa prozesua ULMA Packagingen?\nLanik ez baduzu nahiz zure bizitzan aldaketa bat egin eta lan kontuetan hobetu nahi baduzu, litekeena da ULMA Packaging-en aurkitzea zure balioa erakusteko bilatzen ari zinen aukera.\nGure webgune guztiek (https://www.ulmapackaging.com/es/trabaja-con-nosotros/blog/) dituzte hautagaiak bete behar dituen baldintzen zehaztapenak, bete behar dituen eskakizunak eta bete beharko dituen funtzioak, horrela garbi izan dezazun zein izango den zure egunerokoa.\nULMA Packagingeko hautaketa prozesua:\nEman izena interesatzen zaizun enplegu eskaintzan.Bakarrik formulario bat bete beharko duzu, zure datu pertsonalekin, zure prestakuntza eta esperientziarekin, eta zure Cva erantsi. Linkedln-en edo b4work-en profil bat baduzu, prozesu hori egiteko 30 segundu baino gutxiago beharko dituzu, informazio guztia berez osatu ahal izango duzulako. Oraintxe bertan ez badugu zure profilarekin bat datorren lanpostu hutsik, ez zaitez arduratu, bidali zure curriculuma, eta kontuan hartuko dugu hurrengo prozesuetan.\nPosta elektroniko bidezko informazioa.Prozesuan zehar posta elektroniko bidez emango dizugu zure hautagaitzari buruzko egoeraren informazioa. Une oro, gurekin harremanetan jarri ahal izango zara edozein zalantza bidaltzeko edo sortu zaizun galderaren bat egiteko.\nOnline bidezko probak.Lanposturako egokia izan bazaitezke, zure profilaren informazioa osatzeko eskatuko dizugu, online bidezko proba errazen bitartez. Proba horiekin apur bat hobeto ezagutu ahal izango zaitugu, eta jakin ahal izango dugu zeintzuk diren zure ezagutzak eta gaitasunak.\nElkarrizketa pertsonalak.Online bidezko probak zutaz gehiago jakiteko tresna ona badira ere, ez dago elkarrizketa pertsonala egitea bezalakorik, elkarrekin lasai hitz egin ahal izan dezagun eta elkar hobeto ezagutu dezagun.\nULMAn lanean hastea.Elkarrizketa pertsonala gainditu ostean, ULMA Packagingeko taldean lanean hasteko unea da. Une horretan ere zurekin egongo gara, behar duzun laguntza eta informazio guztia emateko. Gainera, elkarrekin diseinatuko dugu zure garapen pertsonaleko plana, zuren interesekoak diren arloak ardatz hartuta.\nIkusten duzunez, prozesua oso erraza da, eta lehen unetik argi eta garbi zehaztuta dago, zalantzarik izan ez dezazun hurrengo urratsen inguruan.\nZergatik lan egin ULMA Packagingen?\nGure lan proiektua lehiakorra, egonkorra eta nazioartekotua da. ULMA Packagingen 1961etik ari gara ontziratze eta enbalatzeko produktu eta zerbitzu berritzaileak diseinatzen eta garatzen. Merkatuan 50.000 makina baino gehiago ditugu, eta 19 enpresa filial 50 herrialdetan banatuta. Hori guztia langiro ederrean, non talde lana ezinbestekoa den.\nGainera, bikaintasuna eta berrikuntza teknologikoa bilatzea bultzatzen dugu, 4.0 industriaren edo robotikaren esparruan proiektuak gauzatuz. Prestakuntza eta lan garapeneko planak ere baditugu, zure helburu profesionalak lor ditzazun.\nHorregatik, gure eskaintzen sekzioa bisitatzea gomendatzen dizugu. Beharbada, interesatzen zaizun horietako bat aurki dezakezu eta hasi nahi zenuen bizitza berri horri ekin.


7 albistea OTSAILAK 21 | euskalpen\nOtsailaren 21ean ugariak dira munduan zehar burutuko diren ekimenak. Euskal Herrian ere bai. Euskal PENek eta Eusko Jaurlaritzako Hizkuntza Politikarako Sailburuordetzak adierazpen komuna egin dute bezperan Bilbon:\nEuskara, guztion etxe, guztiontzat zubi\nAma hizkuntza. Lehen hizkuntza. Pertsonak, bizitzaren lehen arnas eta zaintzekin batera jasotzen duen hizkuntza. Beti bihotzean gordeko duen hori. Bizi osoan kilikatuko duen hizkuntza bereena. Mundua ulertzeko eta bizipen nahiz sentimendu sakonenak adierazteko tresna kuttuna.\nHori dena eta askoz ere gehiago da ama hizkuntza, lehen hizkuntza, gutariko bakoitzarentzat. Eta gutariko bakoitzak merezi eta behar dugun errespetu bera merezi eta behar du ama hizkuntzak. Nor bakoitzaren osagarri garrantzitsu bat delako.\nEhundik gora dira euskararen lurralde osoan, geure inguruan, elkarrekin bizi diren ama hizkuntzak. Hiztun gutxi nahiz ugari izan, guztietan eta bakoitzean sartzen da mundu osoa, guztiek eta bakoitzak aberasten gaituzte. Eta gutariko bakoitzak galduko genuke oso gurea den zerbait, hiztun batek bere ama hizkuntzari uko egin beharko balio. Aniztasuna delako, gaurko gizarte eta gizaki gisa, definitzen gaituen balio funtsezkoenetako bat.\nEta aniztasunak, euskal gizartearen ezaugarri garbienetariko horrek, bizikidetza armoniatsuan du garabiderik segu–ruena. Eta euskarak ere halaxe. Euskara baita, bere lurraldeetan, guztion etxea eta guztion arteko zubia. Elkarren errespetuaren gainean eraikitako aniztasunean.\nEuskaratik eta euskaraz hizkuntza guztien balioa aitortzen dugu; bihoakie gure begirune aparta euskararen lurraldeko etxeetan –etorri berriak tarteko– hitz egiten diren ehundik gora hizkuntzei. Bihoakie euskararen besarkada, guztiontzat etxe eta zubi den euskararen agurra.\nPEN beste talde batzuen ekimenak


D ereduaren aldeko kanpaina aurkeztu dute Euskarabideak eta 24 tokiko entitatek | Gizartea | Berria\nD ereduaren aldeko kanpaina aurkeztu dute Euskarabideak eta 24 tokiko entitatek\nEuskarazko ereduak eskaintzen duen "kalitatea, 40 urteko esperientzia eta eleaniztasuna" nabarmendu dituzte kanpainaren sustatzaileek.\nKanpainaren barruan banatuko dituzten eskuorrietako bat. EUSKARABIDEA\nHautatu hezkuntza euskaraz, hautatu D eredua izeneko kanpaina herrialde osora zabaltzeko asmoa du administrazioak Nafarroan. Egitasmoarekin bat egin duten tokiko entitateek «Nafarroako biztanleria gehiena hartzen dutela» nabarmendu dute Euskarabideko arduradunek. Izan ere, kanpainara batu dira Nafarroako udalerri eta mankomunitate handienetako batzuk: Iruñea, Barañain, Eguesibar, Sakana, Zizur Nagusia, Berriozar, Uharte, Burlata, Orkoien eta Agoitz, besteak beste.\nEuskarazko ereduan izena emateko arrazoien artean, «Nafarroako euskarazko irakaskuntza zentroek 40 urtetik gorako denboraldian pilaturiko esperientzia pedagogiko zabala» aipatu du Euskarabideko zuzendari Mikel Arregik.\nBestalde, «eleaniztasunaren balioa» azpimarratu du Unai Lakok, tokiko entitateen izenean. «Gero eta pluralagoa eta globalizatuagoa den gizarte honetan, eleaniztasunak aukera ematen du komunitate kohesionatuagoak eraikitzeko, ezagutza eta integrazio kulturala errazten ditu eta aniztasunarekiko errespetua sustatzeko balio du; gainera, aukera gehiago eskaintzen ditu gizartearen eta enpleguaren alorretan».\nNafarroan, 2016-2017 ikasturtean lehen aldiz eskolatutako 6.341 haurren artean, %30ek D ereduan eman zuten izena.


Inkisizioa (latinezko Inquisitio Haereticae Pravitatis Sanctum Officium esapidetik) Eliza Katolikoaren barnean heresia ezabatzen jarduten zuten hainbat erakunde izendatzeko erabiltzen da. Heretikoak aurkitu eta zigortzeko sortutako eliz auzitegi iraunkorra zen. Zuzenbide kanonikoaren kontrako aginpideak ere zigortzen zituen. 1834an desagertu zen behin betiko Inkisizioa eta Pio X.ak 1908an Fedearen Doktrinarako Kongregazioa sortu zuen haren ordez.\nInkisizioa (latinezko Inquisitio Haereticae Pravitatis Sanctum Officium esapidetik) Eliza Katolikoaren barnean heresia ezabatzen jarduten zuten hainbat erakunde izendatzeko erabiltzen da. Heretikoak aurkitu eta zigortzeko sortutako eliz auzitegi iraunkorra zen. Zuzenbide kanonikoaren kontrako aginpideak ere zigortzen zituen. Erdi Aroko inkisizioa, beste guztien oinarria, 1184an sortu zen Languedocen (Frantziako hegoaldean) albitar eta kataroen heresiari aurka egiteko. 1249an ere Aragoiko Erresuman ere ezarri zen (estatuko lehen inkisizioa izan zen) eta Aro Modernoan, Espainiar Inkisizioaren izenarekin (1478-1821) Aragoi eta Gaztelaren elkarketarekin hedatu zen. Espainiaren kontrolpean egonik, Amerikaren eremuetara zabaldu ziren. Jarraian sortu ziren Portugaldar Inkisizioa (1536-1821) eta Erromatar Inkisizioa (1542-1965). Inkisidoreak polizia-indar bat ziren, jendearen salaketen bidez heretiko ustekoak atxilotu eta epaitzen zituztenak. XIII. mendetik, aitorpenak lortzeko, torturatu egiten zuten eta errudunei (gehienak, salatu gutxi izaten baitziren errugabe deklaratuak) zigor arin bat (ondasunen konfiskatzea) edota gogor bat (urkatzea bere bekatugatik damutzen bazen, erretzea damutzen ez bazen) aplikatzen zitzaien. 1834an desagertu zen behin betiko Inkisizioa eta Pio X.ak 1908an Fedearen Doktrinarako Kongregazioa sortu zuen haren ordez. (eu)\nInkisizioa (latinezko Inquisitio Haereticae Pravitatis Sanctum Officium esapidetik) Eliza Katolikoaren barnean heresia ezabatzen jarduten zuten hainbat erakunde izendatzeko erabiltzen da. Heretikoak aurkitu eta zigortzeko sortutako eliz auzitegi iraunkorra zen. Zuzenbide kanonikoaren kontrako aginpideak ere zigortzen zituen. 1834an desagertu zen behin betiko Inkisizioa eta Pio X.ak 1908an Fedearen Doktrinarako Kongregazioa sortu zuen haren ordez. (eu)


Eguzkiren aldeko Munduko Jardunaldia (EMJ) » Eguzkide Izateko!!!\nEguzkiren aldeko Munduko Jardunaldia (EMJ)\n25 orduko otoitza proiektuaren salbamerako.\nEguzki irratia aspaldi ari da jakinarazten arrisku egoeran dagoela, proiektua bultzatzen duten bazkide kopuruaren jaitsieraren ondorioz. Proiektuari eutsi ahal izateko, gutxienez 500 eguzkide behar ditugula aipatu dugu behin eta berriz baina, kopuru hori lortu ez ezik, azken urte honetan bazkide kopuruaren mailaz mailako jaitsiera eman da, krisiaren eraginez batez ere. Gaur egungo egoera larria eta presakoa da, defizita txiki bat baitago, komunikazio proiektu osoa kolokan jartzen duena, zeren eta gastuak diru sarrerak baino handiagoak badira, denbora gutxian proiektua ez da iraunkorra izanen. Batez ere eguzkideen beheranzko joera aldatzen ez badugu. Urteak dira, jadanik, eguzkideak lortzeko mota guztietako kanpainak egiten ari direla, Eguzki irratiaren aldeko laguntza ekonomiko iraunkorra lortzeko asmoz. 500 eguzkide horiek lortu ezean eta, munduko krisi ekonomikoaren testuingurua kontuan harturik, bururatu zaigun irtenbide bakarra OTOITZ EGITEA izan da. Horrela izanda, hurrengo abenduaren 16an, Eguzkiren aldeko Munduko Jardunaldia (EMJ) antolatu dugu, bertan 25 orduko otoitza zuzenean eginen dugu, proiektuaren salbamenerako, ostiraleko goizeko 11etatik, larunbata (abenduak 17) eguerdiko 12ak arte, etengabe. Irrati maratoi honen bitartean, otoitz egiteaz gain, entzuleen ontasunari gomendatuko gara, eguzkide egin daitezela eta irratiaren etorkizuna ziurtatzeko miraria lor dezagun. Horretarako nahikoa izanen da 948 22 07 58 telefonora deitzearekin eta, gainera, programazioa bukatzean hainbat sari zozketatuko ditugu egin berri direnen eta dagoeneko direnen eguzkideen artean. Jardunaldiaren amaiera gisa, abenduaren 15an irratiaren 29. urteurrena denez, larunbatean, abenduaren 17an, gaueko 21.30etan urteurren-afaria eginen dugu, Bullicio peñan. Otorduan izanen ditugu: zizka-mizka ugari, lehen plater goxoa, postrea, kafea eta kopa, 15 euroren truke eta giro ezin hobean. Afarirako txartelak Alde Zaharreko Herriko Tabernan har daitezke, abenduaren 16ra arte.\nBukatzeko, ongi dakizuenez, Eguzki irratia FMko 107n entzun daiteke Iruñerrian edota www.eguzki.net-en bidez mundu osorako. Beraz, hargailuaren edo ordenagailuaren beste aldean itxoiten zaituztegu hilaren 16an eta espero dugu zuen parte hartzea. Sorry, the comment form is closed at this time. EGUZKI IRRATIA INICIA LA TEMPORADA 11/12\nJornada Mundial por la Eguzki (JME)


Urteko museo europarra izateko izendapena lortu du Topic-ek »\nurtarrilak 23 |\nTolosako txotxongiloen nazioarteko museoak, Topic-ek, urteko museo europarra izateko izendapena jaso berri du. Epaimahaiaren erabakia datorren maiatzean jakinaraziko dute, Portugalen.\n2011. urtean, Topic-ek 14.000 bisitari baino gehiago jaso zituen, et…\nTxolarre irratiaren aldeko bertso saioa, arrakastatsua »\nLarunbatean izan zen Txolarre irratiak antolatutako bertso saioa Leidor aretoan. Sarrera guztiak saldu ziren, eta jendeak kanpoan geratu behar izan zuen sartu ezinik. Maialen Lujanbio, Andoni Egaña, Aitor Sarriegi, Amets Arzallus, Jexux Mari Irazu eta Jon Maia aritu ziren bertsotan. Gai jartzaile lanak, berriz, Amaia Agirrek egin zituen eta ohiko formatua alda batera utziz, berrikuntza ugari sartu zituen billabonarrak. Bi orduko saioa izan, eta antolatzaileak “gustura” geratu ziren saioak eman zuenarekin.\nLegazpiko haur danborradako irudiak Zingizangon »\nZingizango webguneak pasa den ostiralean Legazpin ospatu zuten haur danborrada bateko argazkiak sareratu ditu.\nGiro aproposa txerrikia jateko »\nurtarrilak 21 |\nLegazpiko La Bellota Extremadurako kultur elkarteak urteko lehen ekimena egiten ari da: txerriki jatea. Urtean zehar hainbat ekitaldi egiten dituzte, eta urtarrila txerria hiltzeko garai ona dela ikusita, txerriki jana antolatu dute herritar guztientzako. Manuel Luengo elkarteko presidenteak adierazi duenez, 120 bat kiloko txerria ekarri duten aurten, eta ogi zati frijituak, hirugihar eta urdaiazpiko zatiak plantxan, ardoa eta kafea banatzen dituzte. “Herritar guztiei irekitako festa da, eta nahi duena etor daiteke”. 13:00ak aldera bi mahaikada jende zegoen otordua egiten La Bellota elkartean. Luengok gogoratu du 15:00ak aldera arte jende dezente ibiltzen dela, baino jendea joaten denean elkarteko kideek festak segitzen dutela iluntzera arte. Txorizoak eta odolkiak ere egiten dituzte, baina horiek ez dituzte momentuan dastatzen, eta bihar beste otordu bat egingo dute, baina irekia izan gabe. Odolkiak txerri gantzarekin, tipularekin eta odolarekin egiten dituzte. “Ez diogu ez barazkirik botatzen, ez eta arrozik ere”. Kultura zabaltzea helburu Rufi Nuñez Luengoren emaztea da, eta elkarteko erosketa arduraduna. Adierazi du elkartearen helburua Extremadurako kultura, tradizioak eta gastronomia ezagutaraztea dela. Urtean bitan Zumarragan izaten dira La Bellota elkartekoak hango kultur ekitaldietan parte hartzeko, eta Beasainera urtean behin jaisten dira, Beasainen bizi diren extremeñoekin egotera.\nAzkoitiko Kultur Mahaixe sortzeko helburuarekin, bilera deitu dute asteazkenerako »\nurtarrilak 20 |\nKulturgintzan dabiltzan norbanako batzuk bildu dira, Azkoitiko kultur mugimendua koordinatzeko helburuarekin. Horregatik, datorren asteazkenean, hilak 25, bilera antolatu dute, eta kultur eragile zein edozein norbanakori deia luzatu nahi izan diote ber…\nIdoia Etxeberria oñatiarrak irabazi du XXX. Lizardi Saria »\nIdoia Etxeberria Elorzak (Oñati, 1977) irabazi du Zarauzko Udaleko Euskara Zerbitzuak antolatzen duen Lizardi Sariaren XXX. edizioa, Ez dago argi lanarekin. Hamalau lan aurkeztu dira 2011ko lehiaketara, eta Etxeberriarena aukeratu du Jesus Mari Olaizola Txiliku, Miren Agur Meabe, Iñaki Friera eta Arrate Egañak (2010eko edizioaren irabazlea) osatutako epaimahaiak. 3.700€ jasoko ditu sari gisa Etxeberriak, eta bere lana argitaratu egingo da. Ohi bezala, Zarauzko ikastetxeetan doan banatuko ditu liburuaren 2.500 ale Zarauzko Euskara Zerbitzuak. Argitalpena sari banaketa egunean kaleratuko da, 2012ko apirilean. Zarauzko Udaleko kultura eta euskara zinegotzi Gari Berasaluzek “zorionik beroenak” eman dizkio irabazleari, eta Lizardi Saria historikoki “erakusleiho bikaina” izan dela adierazi du, “euskarazko ipuingintzan duen garrantzia eta tradizioa” nabarmenduz. “Espero dugu Etxeberriaren lanak ibilbide oparoa edukitzea, eta haur eta gazteen artean irakurzaletasuna pizteko balio izatea, hori baita sariaren helburuetako bat”. Lizardi Saria sari erreferentziala da haur eta gaztetxoen euskarazko ipuingintzan. Lehiaketa honek duen ospea nabarmentzeko, ikusi besterik ez dago aurreko urteetan irabazle izan diren idazleen zerrenda: Mariasun Landa, Bernardo Atxaga, Felipe Juaristi, Martin eta Xabier Etxeberria, Imanol Azkue, Pello Esnal eta Xabier Mendiguren Elizegi, besteak beste. Beste emakume baten lekukoa hartu du Etxeberriak, Arrate Egañarena, hain zuzen. Giltza lanari esker irabazi zuen 2010eko edizioa Bermeon bizi den idazle […]\nErakusketa jarriko du Udane Juaristik Donostian »\nUrtarrilaren 26tik martxoaren 21era bitartean, Udane Juaristiren lanen erakusketa izango da ikusgai Donostian. Arteztu Galerian egongo dira.\nAxari dantza taldeari buruzko erakusketa egingo dute Idiazabalen »\nSan Blas jaietan Axari dantza taldeari buruzko erakusketa jarriko dute herritar batzuk. Horretarako hainbat material biltzen ari dira. Jendeak dantzako arropak etxean gordeta dituela uste dute, eta herritar horiei arropak uzteko eskaria egin diete, era…\nTxolarreren bertso saiorako 100 sarrera jarriko dituzte Leidorren, saioa hasi baino lehen »\nDena prest dago larunbatean Txolarre Irratiak antolatutako bertso jaialdirako. Tolosako Leidorren 18:00etan hasiko da saioa, eta Amaia Agirre Villabonako bertsolariak gidatuko du. Kantuan sei bertsolari: Maialen Lujanbio, Amets Arzallus, Jon Maia, Ando…\nSei artisten lanak erakutsiko dituzte Legazpiko Juan Cruz ileapaindegian »\nLegazpiko Juan Cruz ileapaindegia arte gune ere bihurtu da. Susana Jodra artistaren koadroak ditu ikusgai paretetatik, eta ez dira aurten bertan ikusi ahal izango diren bakarrak.\nIleapaindegiko jabeak, Juan Cruz Fernandezek, Gorka Salmeron argazkilari…